جگه‌رخوێن » ماڵپەڕی لاجان: هونەر تەکنۆلۆژی شێعر پەندی پێشینیان کەسایەتی\nشاعیری كورد شێخ مووس كوڕی حه‌سه‌ن كوڕی محه‌مه‌د ناسراو به "جگه‌رخوێن" له ساڵی 1984ی زایینی له گوندی "حه‌سار" نزیك شاری ماردین له‌دایک بووه. به منداڵی شوان و گاوان بووه، له‌به‌ر ئه‌وه‌ی نه‌داربووه و باوکی کۆچی دوایی کردووه، خوشکه‌که‌ی به‌خێوی کردووه و دواتر له‌به‌ر نه‌داری و هه‌ژاری به‌ناچاری گوندی حه‌سار جێده‌هێڵن و له‌ساڵی 1914 بۆ گوندی "عامووده" ده‌یگوێزنه‌وه.\nبه‌هه‌ر جۆرێك بێت، ناردوویانه به‌ر خوێندن له حوجره‌ی مزگه‌وت و سه‌رجه‌م خوێندنه‌کانی زۆر زیره‌کانه تێپه‌ڕاندووه. هه‌ر چوار پارچه‌ی کوردستان گه‌ڕاوه و له ده‌ستی مه‌لا عوبێد ئیزنی وه‌رگرتووه. دواتر به‌هۆکاری بینینی زۆرداری ده‌ستی به کاری ڕامیاری کردووه و دواتر بووه به شاعیرێكی لێهاتوو.\nجگه‌رخوێن له‌ساڵی 1946 ڕوو ده‌کاته شاری قامیشلی و له‌ساڵی 1954دا بۆ ئه‌ندامێتی په‌رله‌مانی سوریا ده‌پاڵێورێت. له‌ساڵی 1959دا جگه‌رخوێن ڕووده‌کاته عێراق و تا ساڵی 1963 له زانکۆی به‌غدا ده‌بێته مامۆستای وانه‌بێژ له به‌شی زمانی کوردی. دواتر ده‌گه‌ڕێته‌وه بۆ قامیشلی سه‌رقاڵی نووسین و کاری ڕامیاری ده‌بێت. هه‌ر له‌و ساڵه‌دا و له شاری دیمه‌شق ده‌خرێته به‌ندیخانه‌وه.\nله‌ساڵی 1973دا به‌ره‌وو لوبنان ده‌چێت و له‌ساڵی 1976دا بۆ سوریا ده‌گه‌ڕێته‌وه و له‌ساڵی 1979 ناچار ده‌بێت ڕووبکاته وڵاتی سوێد و له‌وێ وه‌ك په‌نابه‌رێك ده‌گیرسێته‌وه و به‌نووسینه‌وه سه‌رقاڵ ده‌بێت و له 22ی ئۆکتۆبری 1984دا کۆچی دوایی ده‌کات و ته‌رمه‌که‌ی بۆ قامیشلی ده‌گوێزرێته‌وه و ده‌نێژرێت. به‌رهه‌مه‌کانی ئه‌و شاعیره پایه‌به‌رزه ئه‌وانه‌ن:\n- دیوانی یه‌که‌م "Prîsk û Pêtî"، ساڵی 1945 دیمه‌شق\n- دیوانی دووهه‌م "Sewra Azadî"، ساڵی 1954 دیمه‌شق\n- دیوانی سێهه‌م "Kîme Ez"، ساڵی 1973 دیمه‌شق\n- دیوانی چواره‌م "Ronak"، ساڵی 1980 ستۆکهۆڵم\n- دیوانی پێنجه‌م "Zend-Avista"، ساڵی 1981 ستۆکهۆڵم\n- دیوانی شه‌شه‌م "Şefeq"، ساڵی 1982 ستۆکهۆڵم\n- دیوانی حه‌وته‌م "Hêvî"، ساڵی 1983 ستۆکهۆڵم\n- دیوانی هه‌شته‌م "Astî"، ساڵی 1985 ستۆکهۆڵم\nزمان و فه‌رهه‌نگ\n- "Destûra Zimanê kurdî"، ساڵی 1961 به‌غدا\n- "Ferheng, perçê yekem"، ساڵی 1962 به‌غدا\n- "Ferheng, perçê diwem"، ساڵی 1962 به‌غدا\nسەردان: 3665 جار لێدوان: 0 نێرەر: لاجان\nیه‌کێک نه‌فه‌رێکی دیکه‌ی ده‌کوتا و هه‌ر هاواریشی ده‌کرد یارمه‌تیم بده‌ن! پرسیان بۆ؟ کوتی ئاخر ده‌ڵێ هه‌ستمه‌وه ده‌تکوژم!!


Курдипедиа - 📅 Хронология событий - 28-07\n01020304050607080910111213141516171819202122232425262728293031 - 010203040506070809101112 - 2020201920182017201620142013200820042002200019881984198319771976194319251914\n📂 28 July ▾\nتەقینەوەیەک لە کرماشان روویدا\n- تەقینەوەیەک لە کۆگاکانی نەوتی کرماشانکرماشان لە رۆژهەڵاتی کوردستان روویدا، زیانی گیانی بەداوەوە نەبووە.\n- کۆبوونەوەی پەرلەمانی کوردستانپەرلەمانی کوردستان بە ئامادەبوونی سەرجەم فراکسیۆنەکان جگە لە یەکگرتووی ئیسلامیی کوردستانیەکگرتووی ئیسلامیی کوردستان دەستیپێکرد. بایکۆتی ئەو فراکسیۆنەش پەیوەندی بە داوایەکیانەوە هەیە بۆ ئامادەبوونی سەرۆکوەزیرانی هەرێمی کوردستان و جێگری سەرۆکوەزیران لە کۆبوونەوەی ئەمڕۆی پەرلەمان. بەڵام ئامادەنەبوونە لە دانیشتنەکە.\n- بەهۆی هەورە برووسکەوە، دوو رۆژە ئاگرێکی گەورە لە سنووری شارباژێڕشارباژێڕ کەوتووەتەوە و تادێت زیاتر تەشەنە دەکات.(بڕوانە فایلی پەیوەندیدار)\nئاگرێکی گەورە شارباژێڕ دەسووتێنێت\n- وەزارەتی تەندروستیی حکومەتی هەرێمی کوردستان ئاماری 24 کاژێری رابردووی تایبەت بە ڤایرۆسی کۆرۆناکۆرۆنای بڵاوکردەوە و دەڵێت، 302 تووشبووی دیکەی ڤایرۆسەکە دەستنیشانکراون، 225 تووشبوو چاکبوونەتەوە و هەشت تووشبووش گیانیان لەدەستداوە.\n- بێگەرد تاڵەبانیبێگەرد تاڵەبانی وەزیری کشتوکاڵ و سەرچاوەکانی ئاوی حکومەتی هەرێم رایگەیاند، وەک بایەخدان و پاراستنی سامانی ماسی و پاڵپشتی پڕۆژەکانی ماسی، هەڵمەتی دابەشکردنی 450 هەزار پەنجە ماسیان دەستپێکرد.\n- بەڕێوەبەری پەیوەندییەکانی نێوان هەرێمی کوردستان و کۆماری ئیسلامی ئێران ڕایگەیاند، لەئەمڕۆوە هاتوچۆکردن لەدەروازەکانی نێوان هەرێم و ئێران دەستیپێکردۆتەوە، بەڵام هاتوچۆکردنەکە سنورداروە.\n- پۆلیسی دەشتی هەولێرهەولێر ئەو گەنجەیان دەستگیر کرد کە دوێنێ لە بنەسڵاوەبنەسڵاوە خوشکێکی خۆی کوشت. پۆلیسیش دەڵێت رووداوەکە بەهۆی کێشەیەکی خێزانی بووە.\n- وتەبێژی ژووری ئۆپەراسیۆنی پارێزگای هەولێر رایدەگەیەنێت، لەبارەی رێکار و رێنماییەکانی خۆپارێزی کۆدەبنەوە و پێشبینی دەکات لە رۆژانی جەژن قەدەغەی هاتووچۆ رانەگەیەندرێت. پارێزگاری سلێمانیسلێمانیش دەڵێ قەدەغەی هاتووچۆ نابێت، بەڵام گەڕان و کۆبوونەوە قەدەغەیە.\n- لە تۆپبارانی سوپای تورکی داگیرکەر بۆ سەر گوندەکانی باکووری رۆژئاوای منبجمنبج دا 6 هاووڵاتی کوژران کە یەکێکیان منداڵە و 6 هاووڵاتیی تریش بریندار بوون.\n1. 👁 پرسەنامەی سەرۆکایەتی یەکێتی بۆ کۆچی دوایی شێخ حسێن پیرخدری\n2. 👁 پرسەنامەیەک لە سەرۆکی حکومەتی هەرێمی کوردستانەوە\n3. 👁 گەریلا لە سەربازانی تورکیدا کە دەستیان بە ئۆپەڕاسیۆن کردبوو: 12 سەرباز سزادران\n4. 👁 مەسعود بارزانی سەرەخۆشی لە شێخ مەحموود حەفیدزادە دەکات\n5. 👁 نێچیرڤان بارزانی: جیهان رەشید نموونەی کارامەيی و راوێژکارێکی لێهاتووی شارەزا بوو\n6. 👁 یەپەسە ژن لە 3 شاردا زنجیرە چالاکییەکی لە دژی داگیرکەران و فاشیستەکان ئەنجامدا\n7. 👁 یەکینەکانی تۆڵە لە وان ڕیزەچالاکیان ئەنجامدا\n8. 👁 یەکێتی مامۆستایانی کوردستان- کەرکوک: لە ئەمرۆدا خوێندنی کوردی تەنها ناسنامەی کوردبوونی کەرکوکە\n1. 👁 بەرهەمی هەنگوینی کوردستان 60% کەمیکردووە\nبەڵگەنامەکانی ئەمڕۆ: 28-07-2019\n1. 👁 پاسەکەی لەرێ بیرۆکەیەکی تری گەنجانە لەدنیای کارو بژێوی\nکۆنفراسی "کورد لە گۆڕانکارییەکانی ئایندەی ناوچەکەدا" دەستیپێكرد\n- سوپای تورکیای داگیرکەر ناوچەکانی نێوان لیجە و هەزرۆی لە پارێزگای ئامەدئامەد ئاگر تێبەرداوە و دەستیکردووە بە ئەنجامدانی ئۆپراسیۆن. لە ئێستادا لە ناوچەیەدا شەڕێکی قورس روو دەدات.\n-لە کاتی ئۆپراسیۆنی سوپای تورکیای داگیرکەر لە ناوچەی بەرواریی پارێزگای سێرتی باکووری کوردستان تەقینەوەیەک روویدا. راگەیاندرا بەلانیکەمەوە لەو تەقینەویەدا جەردەوانێک برینداربووە.\n- ئەکادیمیای سیاسەت و هزری دیموکراسی سێیەمین کۆنفرانسی خۆی لە هۆڵی ڕیستۆرانتی داوا لە شاری سلێمانیسلێمانی ئەنجام دەدات.\n- شەوی ڕابردوو لە گەڕەکی ئیبراهیم ئەحمەد لە شاری سلێمانی، باوکێک لە دوای ئەوەی کوڕەکەی ئامۆژگارییەکانی وەرناگرێت، بە دەمانچە تەقەی لێدەکات و پاشان خۆی دەکوژێت.\n- سەرۆکایەتی ئەرکانی سوپای تورکیا رایگەیاند کە چەند پێگەیەکی پەکەکەپەکەکەیان لە زاپ و قەندیلقەندیل بۆردومان کردووە.\n- بە بڕیارێکی وەزارەتی داراییوەزارەتی دارایی و بە هەوڵی یەکێتی مامۆستایان و بەڕێوەبەرایەتی گشتی پەروەردەی هەڵەبجەهەڵەبجە، سەرجەم ئه و مامۆستایانەی لەساڵی 2006 لە سنوری بەڕێوەبەرایەتی پەروەردەی هەڵەبجە دامەزراون، بە هۆی فەوتانی سەرەمووچەی ساڵانی رابردوویان قەرەبوودەکرێنەوە کە بڕی 110 ملیۆن دیناری بۆ تەرخانکراوە.\n- سوپای تورکیای داگیرکەر و چەتەکانی گروپی فیرقەی حەمزە و چەتەکانی سەر بە ئەنقەرە، لە گوندی سۆرخانێکێ 41 دۆنم زەویی کشتوکاڵی و 4 هەزار و 970 داری زەیتونی سوتاندووە و بەردەوامە لە سوتاندنی باخ و دارەکانی ئەو گوندە.\n- ساڵح موسلیمساڵح موسلیم، ئەندامی کۆمیتەی پەیوەندییەکانی دەرەوەی تەڤگەری جڤاکی دیموکرات، تەڤ-دەم، ڕایدەگەیەنێت، کە دانیشتنەکانی دیمەشق لە نێوان مەسەدە و حکومەتی سوریادا بەمەبەستی ڕوونکردنەوەی هەڵوێستەکان ئەنجام دراوە.\n- سوپای تورکیای داگیرکەر و چەتەکانی 3 هاووڵاتییان لە عەفرینعەفرین بە ناوەکانی عومەر عەلیکۆ تەمەن 33 ساڵ، عەگید محەمەد دەردۆ تەمەن 28 ساڵ و محەمەد حەسەن محەمەد دەردۆی تەمەن 22 ساڵ-یان رفاند.\n1. 👁 سێ هاوڵاتی عەفرینی ڕفێندران\n2. 👁 نوسینگەی رۆژنامەوانی ئەرسەلان بایز ئەندامی مەکتەبی سیاسی یەکێتیی نیشتمانی کوردستان، لەسەر دانانی سەرۆکی لیستی 105ی یەکێتیی بۆ هەڵبژاردنی پەرلەمانی کوردستان روونکردنەوەیەک بڵاو دەکاتەوە\n3. 👁 یەکەمین ڕاگەیەندراو لەبارەی دانیشتنەکانی دیمەشق و باکوری سوریا بڵاوکرایەوە\n1. 👁 زبڵ و مادەی پلاستیک ژینگەی هەرێمی کوردستان وێران دەکەن\n2. 👁 لە بازیان وێستگەیەکی کارەبای 400 کەیڤی دەکرێتەوە\n3. 👁 لە سلێمانی لەماوەی 10 رۆژدا 15 باڕ و دووکانی مەیفرۆشتن داخراون\n1. 👁 لوقمان چەمچەماڵی\nبازاڕی سەید عەلی لە رانیە گڕی گرت\n- بازاڕی سەید عەلی لە رانیەرانیە، کە دوکانی پارچەفرۆش و میوەفرۆشی لێیە، گڕی گرت و سەدان دوکانی کوتاڵفرۆش سوتان و زۆرتر لە 30 کارمەندی فریاگوزاریش برینداربوون.\nخۆپێشاندان لەبەردەم چاخانەی مەچکۆ لە هەولێر\n- لە ئەنجامدانی کردەوەیەکی خۆکوژی لە شارۆچکەی دوزخورماتوی سەر بەپارێزگای سەڵاحەدین، 12 پۆلیسی سەر بەحکومەتی هەرێمی کوردستان بونەقوربانی.\n- خۆپێشاندان لەبەردەم چاخانەی مەچکۆ لە هەولێر دەستی پێکرد و خۆپێشاندەران بە گوتنەوەی کۆمەڵێک دروشم بەرەو پارێزگای هەولێر بەڕێکەوتن.\nژمارەی خۆپیشاندەران نزیکەی 40 کەس دەبێت و ئەو دروشمانەی کە لە لایەن ئەوانەوە دەگوترێتەوە زیاتر ئاماژە بە ئازادی رۆژنامەنووسی دەکەن. خۆپێشاندانەکە لە لایەن سەنتەری مێترۆ بۆ داکۆکیکردن لە رۆژنامەنووسان و ژمارەیەک رۆژنامەنووس و چالاکڤانی مەدەنی رێک خراوە.\n- ژمارەیەک گەنجی قەزای کەلار کتێبەکانی بەختیار عەلی رۆمان نوس و رۆشنبیری دیاری کورد لەلایەن چەند گەنجێکی ئەو قەزایەوە خرایە ناو ئاوی سیروانەوە..، هۆکاری ئەو هەوڵە لەلایەن گەنجاکانەوە بۆ گەڕاێنرایەوە کەناوبراو هێرشی کردۆتە سەر ئەو کەسانەی کتێبی جەمال غەمباریان سوتاند لەهەفتەی رابردودا.\n- بەهۆی گوللە هاوەنێکەوە لە شارۆچکەی دوزخورماتوو، سەربازێکی ئامریکی دەکوژرێت و 8 کەسیش برینداردەبن.\n- خۆپیشاندانێکی کلدانییەکان لە شاری هەولێر بۆ داواکردنی مافەکانیان لە چوارچێوەی ئێڕاقدا، لە خۆپیشاندانەکە چەند سەد کەسێک بەشداریی تێداکرد.\n- هێرشێکی پکک بۆسەر بنکەیەکی پۆلیس لەناو شاری ئامەد، ئەمە یەکەم هێرشە لەناو شاری ئامەددا لە کاتی ئاگربەستەوە، لەم هێرشەدا پۆلیسێک کوژرا و یەکێکیش برینداربوو.\n- بەڕێوەبەرانی کۆمیتەی بەرەو ریفراندۆم لە ئوسترالیا کۆمیتەکەیانیان هەڵوەشاندەوە، لەبەیاننامەیەکدا هۆی ئەم هەڵوەشاندنەوەیەیان گەڕاندووەتەوە بۆ دەستتێوەردانی پارتی و یەکێتی لە بزووتنەوەی ریفراندۆمدا بۆ مەبەستی تایبەتیی خۆیان.\n- دەرچوونی ژمارە 17ی رۆژنامەی رای گشتیرای گشتی لە سلێمانیسلێمانی. ئەم رۆژنامەیە بەهۆی کێشەی مادییەوە وەستا.\n- ئەمڕۆ تەواوی رۆژنامەکان، بەتایبەتی عەرەبییەکان باسی خۆئامادەکردنی هێرشی ئێڕاقیان کرد بۆ سەر کوردستان.\n1. 👁 سەروەر حەمە ئەحمەد سادق\n1. 👁 خالید هەمزە قاسم محەمەد\n- لە سێدارەدانی شەهید ستار سادق ئەندامی کۆمەڵە1، لەلایەن داگیرکەری ئێڕاقییەوە.\n1. 👁 شوڤینیسمی سۆرانی و ئە فسانەکانی بەشی 1\n- کۆتایی هاتنی داوەریکردنی شێخ سەعیدی پیرانشێخ سەعیدی پیران، کە پاشان لەگەڵ 53 سەرۆکی تری کورد لە سێدارەدران. سەرۆکی دادگای تورک بە شێخ سەعید و هاوڕێیانی گوت کە: هێندێک لە ئێوە ئاکاری خراپی حوکومەت و بەرگری لە خەلافەتیان کردۆتە بیانوو. بەڵام هەمووتان لەسەر دامەزراندنی کوردستانێکی سەربەخۆ یەکدەنگ بوون.؟\n1. 👁 جەنگی جیهانی یەکەم و کورد


ئەنجوومەنی پارێزگای دهۆك\n� ئەنجوومەنی پارێزگای دهۆك\nئەنجومەنی قەزای سیمێڵ سیمینارێکیان سازکرد\nئەنجومەنی قەزای سیمێڵ یەکێتی ئافرەتانی کوردستان سیمینارەکیان بۆ ئافرەتانی قەزاکە رێکخست .\nلە درێژەی چالاکیەکانی ئافرەتانی قەزای سیمێڵ سیمینارێکیان رێکخست بۆ بەرێز (بژار محمد) بەرپرسی لێژنەی ناوچەی دوبان لەژێر ناونیشانی (پرسی ریفراندۆم) و ساڵیادی دامەزراندنی پارتی دیموکراتی کوردستان .\nئافرەتانی قەزای دھۆک سیمینارێکیان ئەنجامدا\nیەکێتی ئافرەتانی کوردستان ئەنجومەنی قەزای دھۆک سیمینارێکیان بۆ ئافرەتانی قەزاکە رێکخست .\nلە بەردەوامی چالاکیەکانیاندا ئافرەتانی ئەنجومەنی قەزای دھۆک سیمینارێکیان بۆ بەرێزان (ھەڵکەوت عبدالواحد) لەسەر (خویندنەوە و بیرکردنەوەی ئێستای بەڵێ و نەخێر) و ماف پەروەر(ھەلزعلی) لەسەر (شەریعەتی ریفراندۆم و دەستوری عێراق) پێشکەشی ئامادەبوانکرد.\nوە ھەروەھا لە کۆتایی سیمینارەکەدا گفتوگۆ لە لایەن پێشکەشکارانی سیمینارەکەو بەشداربوان کرا لە سەر (پرسی ریفراندۆم) .\nئافرەتانی دھۆک خولی دروومانیان بۆ خێزانی شەھیدان کردەوە\nئەمرۆ ١٤-٨-٢٠١٧ یەکیتی ئافرەتانی کوردستان ئەنجومەنی پارێزگای دھۆک خولێکی فێرکردن و دروومانیان بۆ خێزانی شەھیدان رێكخست .\nبە ئامادەبوونی دکتۆرە (ڤیان سلێمان) سکرتێری یەکیتی ئافرەتانی کوردستان ئافرەتانی ئەنجومەنی پارێزگای دھۆک خولی برین و دروومانیان بۆ خیزانی شەھیدانی شەری داعش کردەوە .\nئه‌نجومەنی پارێزگای دھۆک سیمیناریکیان ئەنجامدا\nیەکێتی ئافرەتانی کوردستان ئەنجومەنی پارێزگای دھۆک سیمینارێکیان رێکخست بۆ بەرێز (ھێمن فاضل نجمەدین) راوێژکاری پەرەپێدانی تاك و ڕێكخراوەیی و دکتۆرە (ڤیان سلێمان ) سکرتێری یەکیتی ئافرەتانی کوردستان .\nئافرەتانی ئەنجومەنی پارێزگای دھۆک لە درێژەی چالاکیەکانیان ئەم سیمینارەیان ئەنجامدا لە سەر ناونیشانی (ھونەری رازیکردن) ، بە ئامادە بوونی ٣٥ ئافرەتی چالاکوان لە بواری جەماوەری ھەر لە بارەگای ئەنجومەن سیمینارەکە بەرێوەچوو .\nئافرەتانی قەزای شێخان سیمینارێکیان سازکرد\nیەکێتی ئافرەتانی کوردستان ئەنجومەنی قەزای شێخان سیمینارێکیان بۆ (٨٠) ئافرەتی قەزاکە رێکخست .\nسیمینارەکە لە لایەن بەرپرسی ئەنجومەنی قەزای شێخان پێشکەشکرا، ناونیشانی بابەتەکە لەسەر (گرینگی بەشداری کردنی ئافرەت لە ریفراندۆم) ، وە ھەروەھا ھاندانی ئافرەتان بوو لەسەر رۆڵ و گرینگیدان بەم پرسە نەتەوەییە .\nئافرەتانی دھۆک سیمینارێكیان بۆ سکرتێری یەكێتی ئافرەتانی كوردستان رێکخست\nئەمرۆ ٩-٨-٢٠١٧ یەکێتی ئافرەتانی کوردستان ئەنجومەنی قه‌زای دھۆک سیمینارێکیان بۆ بەرێز (دکتۆرە ڤیان سلێمان ) سکرتێری یەکێتی ئافرەتانی کوردستان رێکخست .\n(سەربەخۆیی دەروازەی داهاتوویەکی پر سەروەریە بۆ ئافرەتان) ناونیشانی سیمینارەکە بوو، لە ھۆڵی بەرێوەبەرایەتی نەخۆشخانەی گشتی دھۆک پێشکەشکرا .\nئافره‌تانی ناحیه‌ی دێره‌لوك خولی دروومانیان كرده‌وه\nیەکیتی ئافرەتانی کوردستان ئەنجومەنی ئافرەتانی ناحیەی دێرەلوک سەربە قەزای ئامێدی خولێکی دروومانیان بۆ ئافرەتانی ناوچەکە کردەوە .\nئافرەتانی ناحیەی دێرەلوک لە درێژەی چالاکیەکانیان بە ھاوکاری دەزگای خێرخوازی بارزانی خولێکی فێرکردنی برین و دروومانیان بۆ ٤٠ ئافرەت کردەوە بۆ ماوەی ٢٥ رۆژ.\nوە ھەروەھا ھەر لە دەستپێکی خولەکەدا له‌سه‌ر (پرسی ریفراندۆم) سیمینارێکیان پێشکەشی بەشداربوان کرد .\nئافرەتانی دەڤەری زاخۆ وۆرکشۆپێکیان ئەنجامدا\nیەکێتی ئافرەتانی کوردستان ئەنجومەنی دەڤەری زاخۆ وۆرکشۆپێکیان بۆ سکرتێری یەکێتی ئافرەتانی کوردستان رێکخست لە سەر پرسی ریفراندۆم.\nدکتۆرە (ڤیان سلێمان) سکرتێری یەکێتی ئافرەتانی کوردستان وۆرکشۆپێکی پێشکەشی ئافرەتانی دەڤەری زاخۆ کرد لەسەر (زیاتر توانادارکردنی ئافرەتان بۆ بەرجەستە کردنی ڕۆڵێکی کارا لە ھەڵمەتی بانگەشەی ریفراندۆمی سەربەخۆیی کوردستان) دا .\n(راگەیاندن و ھۆشیاری خەڵک بۆ پرسی ریفراندۆم) بەرنامەی (کەتوار)\nیەکێتی ئافرەتانی کوردستان ئەنجومەنی پارێزگای دھۆک دەڤەری زاخۆ لە بەرنامەی (کەتوار) لە رادیۆی دەنگی کوردستان بابەتی ئەمجارەی لەسەر (رۆڵی راگەیاندن و ھۆشیار کردنی خەڵکی لەسەر پرسی ریفراندۆم) بوو .\nشەیما مستەفا پێشکەشکاری بەرنامە، میوانداری بەرێز (رەشید یوفی) رۆژنامەنوس و راگەیاندکاری جەنگی كرد لە دەڤەری زاخۆ گفتوگۆکرا لەبارەی راگەیاندن و ھۆشیاری خەڵک بۆ پرسی ریفراندۆم و سەربەخۆیی کوردستان وە چۆن ھاونیشتمانیان لە راگەیاندنی زبر بپارێزرێن .\n06 ئاب 2017\nئافره‌تانی ناحیه‌ی سیمێل و قه‌سرێ خولی دروومانیان كرده‌وه\nیەکێتی ئافرەتانی کوردستان ئافرەتانی ناحیەی سیمێل و ناحیەی قەسرێ خولێکی فێربوون و دروومانیان بۆ ئافرەتانی ناوچەکە کردەوە .\nئافره‌تانی هه‌ردوو ناحیه له درێژه‌ی چالاكیه‌كانیاندا خولێكی فێكردنی برین و دروومانیان كرده‌وه بۆ ئاشنایه‌تی و شاره‌زایی زیاتری ئافره‌تانی ئه‌و ناوچه‌یه له‌سه‌ر شێوازی برین و دروومان .


ڕاستەوخۆ دیمەنەكانی مانگ گیران ببینە - تۆڕی میدیایی خەڵک\nدیاردەی گەردوونی مانگ گیران لە بەشێكی وڵاتانی جیهان دەستی پێكرد، بەڵام هەرێمی كوردستان ناگرێتەوە.\nدیمەنی مانگ گیرانی ئەمجارە لە 600 ساڵی ڕابردوودا هاوشێوەی نەبووە، كە ڕەنگی مانگ سوور هەڵدەگەڕێت و مانگ گیرانی ناتەواو دەبێت و زیاتر لە 6 كاتژمێر دەخایەنێت.\nئەژی چەتۆ، سەرۆكی ڕێكخراوی فەلەكناسی كوردستان بۆ (خەڵك) ئاماژەی بەوەكرد، مانگ گیرانی ناتەواو لە بەشێك لە وڵاتانی ڕۆژهەڵاتی ئاسیا و ئوسترالیا و زەریای هێمن و ئەمریكای باكور و باشور ڕوودەدات، بەڵام لە هەرێمی كوردستان و عێراق بەدی ناكرێت.\nڕاستەوخۆ دیمەنەكانی مانگ گیران لە ئوستورالیا، كە ئێستا لەو ناوچانە شەوە.\nلەناو بازاڕی سلێمانی تۆمەتبارێك دەستگیركرا\nخەڵك- بەپێی ڕاپۆرتە تایبەتەكانی بواری گەردوونناسی، سبەینێ یەكەم دیاردەی خۆرگیرانی ئەڵقەیی ڕوودەدات، بەڵام لە هەرێمی كوردستان و عێراق نابینرێت.…


کۆمەڵیک هەڵەی ژن و مێرد بەرامبەر بە یەکتر کە پێویستە هەرچی زووە وازی لێبهێنن – تۆڕی میدیایی خەڵک\nکۆمەڵیک هەڵەی ژن و مێرد بەرامبەر بە یەکتر کە پێویستە هەرچی زووە وازی لێبهێنن\n2020/06/09 - 1:44 PM\nئەمەی خوارەوە کۆمەڵیک هەڵەی ژن و مێردە بەرامبەر بە یەکتر کە پێویستە هەرچی زووە وازی لێبهێنن:\n-چاوەڕوانی ئەوە لە هاوسەرەکەت بکەیت کە لەبەر خاتری تۆ خۆی بگۆڕێت\n-هیچ کەس پێرفێکت نییە، بەڵام نابێت چاوەڕوانی ئەوە لە هاوسەرەکەت بکەیت کە لەبەر تۆ خۆی بگۆڕێت و تۆش ئامادەنەبیت هیچ گۆڕانکاری لەخۆتدا بکەیت.\n-هەمیشە براوە بیت\n-شتێکی ئاساییە کە لە نیو هاوسەرەکاندا دەنگەدەنگ و ناکۆکی هەبێت، بەڵام نابێت شەڕی ئەوە بکەیت کە هەمیشە لە کۆتایدا تۆ براوەبیت و ئامادەنەبیت دان بە هەڵەکانتدا بنێیت.\n-ڕێگە بە دەستوەردان بدەیت\n-ژیانی هاوسەرگیرتان تایبەتە بە خۆتان و ڕێگە مەدە خزم و کەس و هاوڕێکانت دەستی تێوەربدەن.\n-هەست بەرامبەرەکەت پشتگوێ بخەیت\n-کاتێک هاوسەرەکەت خەمبارە یاخود بە کارێکی تایبەتی تۆ تێکدەچێت، پێویستە گرنگی بە هەست و شعوری بدەیت.\n-ئێوە کە پێکەوە دەژین زۆر شت لە نێوانتاندا ڕوودەدات، بۆیە نابێت قین لەدڵبن و زوو ناکۆکیەکان تێپەڕێنن.\n-ڕێزنەگرتن لە جیاوازیەکان\n-ئێوە دووکەسی جیان و حەزو خولیای جیاوازتان هەیە، هەربۆیە ڕێز لە جیاوازیەکانی یەکدی بگرن.\n-کاتێک هەڵە دەکەیت داوای لێبوردن بکە، کاتێکیش هاوسەرەکەت هەڵە دەکات لێبوردەبە بەرامبەری.\n-کاتێک ژایانی هاوسەرەکان دەبێت ڕۆتین و چیدەکە لەگەڵ یەک دانانیشن و گفتوگۆ ناکەن، ئەوا هێواش هێواش پەیوەندیەکە بەرەو خوار دەچێت.\n-قبوڵنەکردنی جیاوازی بیروڕا\n-زۆر ئاساییە کە بۆچونتان لە بارەی پرسێکی سیاسی یاخود ئاینی جیاواز بێت، گرنگ ئەوەیە ڕێز لە بۆچونی یەکدی بگرن.\n-کات بۆ یەکدی ناهێڵنەوە\n-کاتێک ئێوە بەردەوام بەیەکەوەن ئاساییە لێک بێزار ببن، گرنگە کە کات بۆ یەکدی بهێڵنەوە بۆنمونە لەگەڵ هاوڕێکانتاندا بچنە دەرەوە.\nچەند شتێکی ناخۆش کە بەسەر زۆربەماندا هاتووە\nچەند بیرۆکەیەکی جوان بۆ ماکیاژ کە ئاسانکاری زۆرت بۆ دەکات\nراپۆرت22 کاتژمێر پێش ئێستا\nخەڵک – بەشی هەواڵ پێشنیوەڕۆی ئەمڕۆ دوو شەممە لاهور شێخ جەنگی هەوسەرۆکی یەکێتیی نیشتیمانیی کوردستان گەیشتە قەزاى کەلار و بڕیارە...\nوەزارەتى شارەوانی و گەشتوگوزار لەڕاپۆرتێکدا کۆی کارەکانی وەزارەتیان لە ساڵی یەکەمی کابینەى نۆیەمی حکومەتى هەرێمدا خستەڕوو، کە بەبەهای زياتر لە ٢٥١...\nهەولێر- ئارام سەردار بەڕێوەبەری فڕۆکەخانەى نێودەوڵەتی هەولێر ڕایگەیاند، لەوانەیە دوای ئەم هەفتەیە گەشتە ئاسمانییەکان دەستپێبکاتەوە، بەڵام هێشتا بڕیاری کۆتایی لەبارەوە...


◄ ئەنجام: Found 587, page 1 of 59 Items per page: 🗐 1 🗐 5 🗐 10 🗐 25 🗐 50 🗐 100\n📅 01-04-2018 ڕاکەوت و ڕووداو\n📅 کاتوو تۆمارکەردەی Apr 1 2018 12:00AM\n👁 ئی بابەتە 8,493 جارێ وینیان\nباشووری کوردستان - لە هەندێک شارۆچکەی باشووری کور [ زیاتەر... 👁] ✖ ✖ 16 8 ✔ 99% ✍ هـ.ب. 1-4-2018 0:00:00\n👁 ئی بابەتە 1,328 جارێ وینیان\n📅 01-11-2018 ڕاکەوت و ڕووداو\n👁 ئی بابەتە 4,708 جارێ وینیان\nباکووری کوردستان - هێزە ئەمنییەکانی دەوڵەتی تورکی [ زیاتەر... 👁] ✖ ✖ 15 8 ✔ 99% ✍ هـ.ب. 1-10-2018 21:09:58\n👁 ئی بابەتە 3,462 جارێ وینیان\n📅 02-07-2018 ڕاکەوت و ڕووداو\n📅 کاتوو تۆمارکەردەی Jul 2 2018 12:00AM\n👁 ئی بابەتە 4,621 جارێ وینیان\nرۆژهەڵاتی کوردستان - کاتژمێر 9ی شەو، هێزەکانی ڕێژ [ زیاتەر... 👁] ✖ ✖ 8 1 ✔ 99% ✍ هـ.ب. 2-7-2018 0:00:00\n👁 ئی بابەتە 53,833 جارێ وینیان\n📅 02-10-2020 ڕاکەوت و ڕووداو\n👁 ئی بابەتە 898 جارێ وینیان\nباکووری کوردستان - پۆلیسی تورک هەڵیکوتایە سەر باڵ [ زیاتەر... 👁] ✖ ✖ 16 6 ✔ 99% ✍ هـ.ب. 1-9-2020 12:10:47\n📅 02-11-2017 ڕاکەوت و ڕووداو\n📅 کاتوو تۆمارکەردەی Nov 2 2017 12:00AM\n👁 ئی بابەتە 9,419 جارێ وینیان\nباکووری کوردستان - بەرەبەیانی ئەمڕۆ لەئەنجامی بەر [ زیاتەر... 👁] ✖ ✖ 6 14 ✔ 99% ✍ هـ.ب. 2-11-2017 0:00:00\n📅 03-04-2017 ڕاکەوت و ڕووداو\n📅 کاتوو تۆمارکەردەی Apr 3 2017 8:42AM\n👁 ئی بابەتە 9,000 جارێ وینیان\n- شەوی ڕابردوو ڕۆژنامەنووس ئەڤین بولدان، ڕۆژنامەنو [ زیاتەر... 👁] ✖ ✖ 2 9 ✔ 99% ✍ هـ.ب. 3-4-2017 8:42:22\n📊 ئامار بابەتەکێ 382,426


سایتی ده‌نگه‌کان به‌هۆی ڤایرۆسیکه‌وه ڕاوه‌ستا | kurditgroup\nسایتی ده‌نگه‌کان به‌هۆی ڤایرۆسیکه‌وه ڕاوه‌ستا\nئه‌م ئێواره‌یه گۆران عه‌بدوڵڵا به‌رپرسی ماڵپه‌ڕی ده‌نگه‌کان ڕایگه‌یاند که سایتی ده‌نگه‌کان به هۆی هێرشێکی ڤایروسییه‌وه که ئه‌وڕۆ 18.04.2008 کراوه‌ته سه‌ری بۆ ماوه‌یه‌ك له‌کار ده‌که‌وێت.\nشایانی باسه، له ماوه‌ی که‌متر له‌شه‌ش هه‌یڤدا ئه‌وه دووه‌مجاره ئه‌م سایته هێرش ده‌کرێته سه‌ری، که جاری پێشوو هێرشه‌که له‌لایه‌ن، شۆڤێنیسته تورکه‌کانه‌وه کرایه سه‌ری و سایته‌که بۆ ماوه‌یه‌کی کورت هاك کرا و دروشم و سرودی ڕه‌گه‌زپه‌رستانه‌ی لێوه په‌خش ده‌کرا. به‌ڵام هێرشی ئه‌مجاره هێشتاکه دیاریکراو نییه، له چ لایه‌نێکه‌وه کراوه‌ته سه‌ری و بۆچ نیشانه له‌م سایته گیراوه.\n1 / دیزاینكار\nله‌گه‌ڵ ڕێزم بۆ به‌ڕێزتان وه‌ك هه‌واڵنووس،\nئایا ئه‌م جۆره هه‌واڵانه له كه‌یه‌وه بوون به هه‌واڵی ئای‌تی؟\nهیرشی ڤایرۆسی؟ كاتێك كه‌سێك نه‌توانێ بۆ خۆی كۆمپیوته‌ر به‌كاربهێنێت بۆ ده‌بێ خۆی بكات به به‌رپرسی كارێك كه سه‌ری له‌به‌ر ده‌رناكات؟\nبۆ ئه‌وه زیره‌كن له خواری ماڵپه‌ڕه‌كه‌یانه‌وه بنووسن Powered By Dengekan.com له هه‌مان كاتیشدا تا ئێستا فێرنه‌بوون ئیمه‌یلی ڤایرۆس دار نه‌كه‌نه‌وه.\nدووپاتی ده‌كه‌مه‌وه ڕێزم هه‌یه بۆ به‌ڕێزت وه‌ك هه‌واڵنووس و به‌ڕێوه‌به‌ری ئه‌و ماڵپه‌ڕه‌ش، به‌ڵام ئه‌م هه‌واڵه نه‌ك هه‌واڵی ئای‌تی نیه، به‌ڵكوو هه‌ر هه‌واڵیش نیه.\n2 / Hezhean\nسەرەتا پێمخۆشە، کە بۆت ڕوونکەمەوە، هێرشی ڤایروسی تەنیا لە ڕێگەی وەرگرتنی پەیامەوە نییە و دەتوانێت، لە ڕێگەی تریشەوە بێت. پێموانییە، کەسێك سایتێك بەڕێوەبەرێت و نەزانێت پێش وەرگرتنی پەیامێك بە ئەنتی ڤایروسەکەی بیپشکنێت.\nهەروەها مەرج نییە، سەرپەرشتگەری سایتێك بیت و شارەزایەکی بە توانای بواری ئای‌تی بیت.ئەوە تەنیا لای ئێمەی کورد وایە کە دەبێت، حەوت پیشە بین. ئەگینا دەکرێت، ئەو سەرپەرشتیگەر بێت و بەرێزتان دیزاینکار و منیش دارتاش، سەرەنجام کەسی پێرفێکت و خودکەفا پەیدا نابێت.\nدوا شت ئەگەر هێرشی ڤایروسی و پەلاماردانی نەیاران بەهۆی ڤایروسەوە، هەواڵی ئای‌تی نەبێت، ئەی دەبێت چی هەواڵی ئای‌تی بێت.\nهەروەها مەبەستی من بۆ ئاگادارکردنەوەی پێگە و ماڵپەڕەکان بوو، تاوەکو خۆیان لە وەها هێرشێك بپارێزن، کە دەکرێت ئامانج لەو هێرشە سایتە کوردییەکان یا سایتە کوردییە نەیارەکان بێت.\n3 / دیزاینكار\nكاتێك دارتاشێك ببێته به‌ڕێوه‌به‌ری ماڵپه‌ڕێك، داره‌كانی سه‌ری خۆی ده‌شكێنێ.\nنان بۆ نانه‌وا و گۆشت بۆ قه‌ساب.\nهەرگیز بروا ناکەم تۆ دیزاین کار بیت!!!!!!!!!!


که‌سێـک دوو پاسه‌وانی په‌نتاگۆن بریندار ده‌کات و ده‌کوژرێت\nکاربه‌ده‌سـتانی ئه‌مه‌ریکا ده‌ڵێن که‌سێـک ته‌قه‌ی له دوو پاسه‌وانی به‌رده‌م ده‌روازه‌ی وه‌زاره‌تی به‌رگری ئه‌مه‌ریکا کردووه و ئه‌وانیش وه‌ڵامیان داوه‌ته‌وه و به سه‌ختی برینداریان کردووه و پاشـان ده‌مرێت.\nئێواره‌ی پـێـنجشه‌ممه جان پاتریک بێدێڵی 36 سـاڵ ته‌مه‌ن که له ویلایه‌تی کالیفۆرنیاوه هاتووه ته‌قه‌ی له‌و دوو پاسه‌وانه کردووه و ئه‌وانیش گولـله‌یه‌کیان ناوه به سه‌ریـیه‌وه و پاشـان له نه‌خۆشـخانه مردووه. دوو پـۆلیسه‌که به سـووکی برینداربووبوون.\nبه‌پـێی قسه‌ی ده‌سه‌ڵاتداران جان پاتریک 2 ده‌مانجه‌ی 9 ملیمی پـێ‌بووه و هه‌روه‌ها ژماره‌یه‌کی زۆری فیشه‌کی له ناو ئۆتۆمبیله‌که‌یدا دانابوو که له نزیـک شـوێنی ڕووداوه‌که‌دا ڕایگرتبوو.\nپـۆلیس ده‌ڵێت پـێده‌چێت جان پاتریک به ته‌نها خۆی به‌م هێرشه هه‌سـتابێت. تا ئێسـتا نه‌زانراوه چی وای لێـکردووه کاره بکات و هه‌روه‌ها هیچ شتێـک نیـیه نیشـانی بدات په‌یوه‌ندی به تێرۆریزمه‌وه هه‌بووبێت.\nله لایه‌کی دیکه‌وه ئاژانسی هه‌واڵه‌کانی ئه‌سـۆشێتد پـرێس ڕاده‌گه‌یه‌نێت جان پاتریک گومانی له ڕاسـتی هێرشه تێرۆریسـتیـیه‌کانی 11 ی سێپـته‌مبه‌ر هه‌بووه. هه‌روه‌ها پـێشـتر له لای پـۆلیس شـتی له‌سه‌ر بووه.\nده‌سه‌ڵاتداران ده‌ڵێن کامێراکانی چاودێری نیشـانی ده‌ده‌ن که چۆن جان پاتریک جل‌وبه‌رگێـکی ڕێـک‌وپـێـکی له‌به‌ردا بووه و به هێمنانه به‌ره‌و ڕووی دو پاسه‌وانه‌که ڕۆیشـتووه و پاشـان ده‌سـتی‌کردووه به ته‌قه‌کردن لێـیان.


ئه‌ردۆگان: له توركیا شتێ نییه به‌ناوی كوردستان، كوردستان له عێراق هه‌یه\nسه‌ركۆماری توركیا ره‌جه‌ب ته‌یب ئه‌ردۆغان كاردانه‌وه‌ی دژ به قسه‌كانی ئه‌ندامانی هه‌ده‌په نیشان دا كه وشه‌ی كوردستان به‌كار دێنن و رایگه‌یاند: "له توركیا شوێنێك به ناوی كوردستان هه‌یه؟ فه‌رموون چی ده‌ڵێن؟ له كوردستان ئێمه ده‌یبه‌ینه‌وه. تكایه تۆ توركیا به‌جێ بێڵه. برۆ له باشوور، له عێراق كوردستان هه‌یه. بڕۆ ئه‌وێ. به‌ڵام له توركیا شتی وا نییه".\nئه‌ردۆگان له میانه‌ی كۆرێكی جه‌ماوه‌ری كه له‌لایه‌ن حزبه‌كه‌یه‌وه بۆی رێكخرابوو رایگه‌یاند، له توركیا شوێنێك به ناوی كوردستان هه‌یه؟ فه‌رموون چی ده‌ڵێن؟ له كوردستان ئێمه ده‌یبه‌ینه‌وه. تكایه تۆ توركیا به‌جێ بێڵه. برۆ له باشوور، له عێراق كوردستان هه‌یه. بڕۆ ئه‌وێ.\nسه‌رۆك كۆماری توركیا ووتی، به‌ڵام له توركیا شتی وا نییه. ئێمه له باشوور ئانادۆڵومان هه‌یه، به‌ڵام ئێمه كوردستانمان نییه، با هه‌موویان یه‌ك بگرن له ئێواره‌ی رۆژی ٣١ی ئازاردا ده‌بینین كه گه‌له‌كه‌م چۆن ده‌یانپێچه‌ته‌وه و من بڕوام به‌وه هه‌یه".


حاڵەتەکە جیا لە مرۆڤ لە چەند گیاندارێک هەیە\nهەرێم جەعفەر 23:15 2021/04/13\nئەگەر دوای نانخواردنێکی زۆر، بەتایبەت ئەو کاتانەی کە زۆر برسیتە و نان دەخۆیت، خەواڵو دەبیت یاخود ئارەزووی خەو دەکەیت، نیگەران مەبە، چونکە تۆش وەک زۆربەی مرۆڤ و گیاندارەکانی دیکە جۆرێک حاڵەتت هەیە بە ناوی ''پۆستپراندیاڵ سلیپنێس''، کە جیا لە مرۆڤ لە مێرووەکان، مار، کەرم و مشکیش هەیە.\nزانایان دوو گریمانەیان بۆ ئەمە هەیە، یەکەم، مرۆڤ و ئەو گیاندارانە کە برسیان دەبێت، بە جۆرێکی نا ئاسایی لەشیان هۆشیار دەبێت، ئەمەش کاردانەوەیەکی سرووشتییە بۆ ئەوەیە، خێراتر خواردن و نێچیر بدۆزنەوە، کاتێکیش تێر دەخۆن، لەشیان شەکەت دەبێت.\nگریمانەی دووەم ئەوەیە، وەک تۆمۆنۆری کیشینۆ، پرۆفیسۆری پزیشکیی لە زانکۆی یۆرین لە ژاپۆن دەڵێت، پەیوەندی بە سووڕی خوێنەوە هەیە، کاتێک نان دەخۆین، چوونی خوێن بۆ ریخۆڵەکان و گەدە زیاد دەکات، ئەمەش وا دەکات، چوونی خوێن بۆ مێشک کەمبکات، بەمەش خەواڵو دەبین.\nچەندین توێژینەوە و دەرئەنجامی جیاواز هەیە بۆ ئەوە، بەڵام لەسەر چارەسەرەکەی زۆربەیان کۆکن. دەبێت دوور بکەوینەوە لە ژەمە خۆراکی چەور و پڕ کالۆریی و زۆر. کاتێک زۆر برسیت دەبێت، بەشی ئەوەندە بخۆ کە برسیت نەبێت، نەک ئەوەی هەتا هەست دەکەیت گەدەت هیچ خواردنێکی دیکە ناگرێت.\nهەرەوەها، هەندێک خۆراک هەن، هەرسکردنیان ئاسانترە و تەندروسترن، باشترین بژاردەن بۆ ئەوانەی کێشەی خەواڵویی دوای نان خواردنیان هەیە.\nجیا لە هەموو ئەمانە، ناتەندروستی رێژەی خوێن و چەوری خوێن و ناچالاکی سووڕی خوێن، کاریگەری لەسەر کەمبوونەوەی وزەی مرۆڤ هەیە.


ئۆپەراسیۆنە هاوبەشەكان: سەركردەی نوێی داعش عیراقییە – Knwe.org\nسەرەکی » دۆسێ » ئۆپەراسیۆنە هاوبەشەكان: سەركردەی نوێی داعش عیراقییە\nبەشێك لە ناسنامەكەی ئاشكرادەكات\nئۆپەراسیۆنە هاوبەشەكان: سەركردەی نوێی داعش عیراقییە\nدوای ئەوەی لە 27ی تشرینی یەكەمی رابردوو، سەرۆكی ئەمریكا كوژرانی ئەبو بەكر بەغدادی سەركردەی رێكخراوی داعشی رایگەیاند، چەند رۆژێك دواتر، رێكخراوەكە دانی نا بە كوژرانی سەكردەكەیدا و سەركردەیەكی نویی بۆ داعش دەستنیشان كرد.\nلە دوای دیاریكردنی سەركردە نوێیەكەی داعش كە بە ناوی «ئەبو ئیبراهیم هاشمی قوڕەیشی»ەوە لەلایەن داعشەوە بڵاوكرایەوە، ئۆپەراسیۆنە هاوبەشەكانی عیراق، چەند زانیارییەكی لەسەر ئەو سەركردە نوێیەی داعش بڵاوكردەوە و رەتیكردەوە جگە لە عیراقی لە رەگەزنامەی تر بێت.\nبە هەمان شێوە دۆناڵد ترەمپ سەرۆكی ئەمریكاش رایگەیاندبوو»دەزانیین سەركردە نوێیەكەی داعش كێیە»، بەبێ ئەوەی وردەكاریی زیاتری لەبارەەوە رابگەیەنێت.\n«ئەبو ئیبراهیم عیراقیە»\nفەرماندەیی ئۆپەراسیۆنە هاوبەشەكان، بوونی زانیاریی سەرەتایی لەبارەی سەركردەی نوێی ڕێكخراوی داعش ئاشكرا دەكات،پێشبینیش دەكات سەركردە نوێیەكەی ڕێكخراوەكە عیراقی بێت.\nتەحسین خەفاجی، وتەبێژی فەرماندەیی ئۆپەراسیۆنە هاوبەشەكان لە لێدوانێكیدا میدیا عیراقییەكان رایگەیاندبوو”دەزگا پەیوەنیدارەكان زانیاریی سەرەتاییان لەبارەی سەركردەی نوێی ڕێكخراوی داعش دەستەبەركردووە، دەزگا عیراقییەكانیش ناوەندی زانیارییان لەبەردەستە لەسەر هەندێك لەو تیرۆریستانەی لە بەغدادییەوە نزیك بوون”.\nبە گوتەی خەفاجی”ئەبو ئیبراهیم هاشمی قوڕەیشی، لە چوارچێوەی كەسە نزیكەكانی بەغدادی نییە، بە هێڵی سێیەمی سەركردەكانی نێو ڕێكخراوەكە دادەنرێت كە بە ڕەچەڵەك عیراقیە، بەڵام دوای كوژرانی بەغدادی لەلایەن سەركردەكانی نزیك لە بەغدادی، كاندیدكراوە”.\nوتەبێژی فەرماندەیی ئۆپەراسیۆنە هاوبەشەكانی عیراق دەڵێت”ڕێكخراوی داعش ناسناوێكی نوێ و نادیاریی بۆ سەركردەكەی بەكارهێناوە، بۆ ئەوەی ناسنامەكەی ئاشكرا نەبێت وەك چۆن پێشتر بۆ بەغدادی هەمان شێوازیی بەكارهێنابوو، تا چاودێری نەكرێت و بەدووربێت، بەڵام لەچەند ڕۆژی داهاتوودا زانیاریی پێویست و زۆر لەسەر ئەو تیرۆریستە دەستەبەر دەكرێت».\nهەر لەو چوارچێوەیەدا دۆناڵد ترەمپ سەرۆكی ئەمریكا لە تویتێكیدا لەسەر تۆڕی كۆمەڵایەتی (تویتەر) رایگەیاندبوو، دەزانیین سەركردەی نوێی رێكخراوی داعش كێیە و زانیاریی تەواومان لەبارەیەوە هەیە.\nبە گوتەی تەرەمپ»بەباشی دەزانیین سەركردە نوێیەكەی داعش كێیە».\nداننان بە كوژرانی بەغدادی و دانانی سەركردەیەكی نوێ\nدوای كوژرانی ئەبو بەكر بەغدادی سەركردەی داعش، ڕێكخراوەكە، سەركردەیەكی نوێ دەستنیشان كرد و دانیشی نا بە كوژرانی بەغدادیدا.\nرێكخراوی دەوڵەتی ئسلامی ناسراو بە «داعش»،ـ لە 31ی تشرینی یەكەمی 2019دا دانی نا بە كوژرانی ئەبو بەكر بەغدادی سەركردەی ڕێكخراوەكە و ئەبو حەسەن موهاجیری وتەبێژی داعش.\nبەپێی ماڵپەڕی (سكای نیوز عربیە)”ڕێكخراوی داعش تەئكیدی لەسەر كوژرانی ئەبوبەكر بەغدادی سەركردەی ڕێكخراوەكە كردەوە».\nهەر لەو بارەیەوە ماڵپەڕەكە بە پشتبەستن بە پێگەكانی گروپە توندڕەوەكان لەسەر تۆڕی ئینتەرنێت بڵاویكردبووەوەوە» بە هەمان شێوە داعش دانی بە كوژرانی ئەبو حەسەن موهاجیر وتەبێژی ڕێكخراوەكەدا ناوە، باس لەوەش دەكرێت كە داعش سەركردەی نوێی بۆ ڕێكخراوەكە دەستنیشان كردبێت».\nهەر بەپێی ئەو سەرچاوانە» لەجێگەی بەغدادی، ئەبو ئیبراهیم هاشمی قوڕەیشی بە سەركردەی نوێی ڕێكخراوی (دەوڵەتی ئیسلامی) ناسراو بە داعش، دیاریكراوە».\nلە 27ی تشرینی یەكەمی 2019، دۆناڵد ترەمپ سەرۆكی ئەمریكا رایگەیاندبوو”هێزێكی تایبەتی سوپای ئەمریكا، ئەبو بەكر بەغدادی سەركردەی رێكخراوی داعش و ژمارەیەك لە یاریدەدەرانی بەغدادی كوشت».\nئەبوبەكر بەغدادی ناوی “ئیبراهیم عەواد ئیبراهیم عەلی سامەڕایی”یە و لە سامەڕا لە عیراق لەدایكبووە.\nلەدوای داگیركردنی شاری موسڵ لە مانگی حوزەیرانی ساڵی 2014،بەغدادیخۆی وەكو خەلیفەی دەوڵەتی ئیسلامی لە عیراق و شام ڕاگەیاند و دواتر بووە هۆی كوژرانی هەزارانهاووڵاتی مەدەنی لە عیراق و سوریا.\nێشتر ئەمریكا بۆ كوشتن یان دەستگیركردنی بەغدادی 10 ملیۆن دۆلاری ئەمریكی خەڵاتی دیاریكردووە، بەڵام تاكو ئەمڕۆ هیچ كەسێك نەیتوانی ببێتە خاوەنی خەڵاتەكە.\nكورتەیەك لەبارەی ئەبو بەكر بەغدادیەوە\nلە ساڵی 1971 ئەبوبەكر بەغدادی لەدایك بووە.\nلە ساڵی 1989 بەشی زانستە ئیسلامییەكانی تەواو كردووە.\nلە ساڵی 1990 لە ئەفغانستان بووە و هاوكاری ئەیمەن زەواهیری بووەو بە كەسی دووەمی عاقیدە دانراوە.\nلە ساڵی 2003 لە عیراق دەستی كردووە بە چالاكییەكانی.\nلە ساڵی 2005 لەلایەن ئەمریكاییەكانەوە دەستگیر كرا.\nلە ساڵی 2009 ئەمریكا لە زیندانەكانی خۆی ئازادی كرد.\nلە ساڵی 2010 وەك فەرماندەی ڕێكخراوی داعش دەركەوتەوە.\nلە ساڵی 2011 گەیشتە سوریا و لەوێ دەوڵەتی ئیسلامی لە عیراق و شام ناسراو بە (داعش) دامەزراند.\nلە ساڵی 2014 هێرشی كردەسەر عیراق و موسڵی داگیركرد و لەوێوە بە فەرمی ناونیشانی خەلیفەی وەرگرت.\nلە ساڵی 2017 بەغدادی لە عیراقەوە بەرەو سوریا هەڵهات، ئەوكات داعش ناوچەكانی ژێر كۆنتڕۆڵی خۆی لە عیراق لەدەستدا و ڕووی لە لاوازی كرد.\nلە ساڵی 2019 دوای پێنج ساڵ لە دیارنەمانی، بەغدادی تۆمارێكی ڤیدیۆیی بڵاوكردەوە، ئەمەش لەكاتێكدابوو داعش لە عیراق و بەشێكی زۆری سوریا وەدەرنرابوو.\nلە 27-10-2019 كوژرانی ئەبوبەكر بەغدادی لە سوریا ڕاگەیەنرا، ئەمەش لەكاتێكدایە تا ئێستا بە فەرمی كوشتنەكەی پشت ڕاست نەكراوەتەوەو بڕیارە ئەمڕۆ دۆناڵد ترەمپ، سەرۆكی ئەمریكا لەو بارەوە وتارێك پێشكەش بكات و وردەكاری ئۆپەراسیۆنی كوشتنی بەغدادی بخاتەڕوو.\n21 جار بینراوە


ئەندامانی کڵاوسپیەکان یارمەتی ژنێك دەدەن لە ناوچە گوندنشینەکانی ئیدلیب تا هەڵبێن لە تۆپبارانی سەختی ناوچەکە. [وێنەکە لە بەرگری شارستانی سوریاوە وەرگیراوە]\nچوار منداڵ لەنێو کوژراوە مەدەنیەکانی چوارشەممەدا (4 تشرینی دووەم) بوون لە بۆمبارانێكی رژێمی سوریا لە پارێزگای ئیدلیبی باکوری خۆرئاوا، رێکخراوی روانگەی سوری بۆ چاودێری مافەکانی مرۆڤ رایگەیاند.\nچالاکوانێكی ئیدلیب، موسعەب عەساف بە دیارونای وت تۆپبارانەکە ته‌ركیزی لەسه‌ر شاری ئیدلیب بوو، له‌گه‌ڵ شارۆچکەکانی ئەریحا، ئیحسیم، کەفریا، مەرعەیان، بەلشون، بەلیون، شەنان، بارە و دێر سونبول.\nرێکخراوەکە رایگەیاند كه کوشندەترین تۆپباران بۆسه‌ر ئەریحا بوو، راشیگەیاند کە 20 مەدەنیش لە تەواوی ناوچەی ئیدلیب برینداربوون، کە زیاتر لەلایەن هاوپەیمانێتی تووندڕەوی تەحریر شامەوە کۆنترۆڵکراوە.\nهه‌روه‌ها رایگەیاند: "رژێم بەردەوامیی دا به هێرشی تۆپباران و موشەکباران لە بەیانیدا بۆسه‌ر چەندین ناوچەی ئیدلیب و حەوت مەدەنی کوشت، لەنێویاندا چوار منداڵ."\nئەندامانی کڵاوسپیەکان مەدەنییەك دەگوێزنەوە بۆ چارەسەرکردن کە بریندارکراوە لەنێو ماڵەکەیدا لەکاتی تۆپبارانی شارۆچکەی کەفریا له پارێزگای ئیدلیب. [وێنەکە لە بەرگری شارستانی سوریاوە وەرگیراوە]\nعەساف بە دیارونای وت كه لە بەری بەیانییەوە، بۆمبارانەکە ژمارەیەك گەڕەکی کردە ئامانج لە شاری ئیدلیب و ناوچەكانی ده‌وروبه‌ری.\nوتیشی ئەو منداڵانەی کوژران لە رێگەیاندا بوون بەرەو خوێندنگە.\nوتی دوو کارمەندی مرۆییش کوژران، لەگەڵ مەدەنییەکی دیکە کە لە ماڵەکەی خۆیدا کوژرا.\nعەساف وتی تیمەکانی کڵاوسپیەکان نزیکەی 20 مەدەنییان گواستەوە، لەنێویاندا چەندین ژن و منداڵ، بۆ ناوەندە تەندروستیەکان بۆ چارەسەر.\nئاماژەیه‌كی کەمی بەرپێگرتنی روسیا\nرۆژنامەوانی سوری، محەمەد عەبدوڵا بە دیارونای وت بەبێ ئەو پشتیوانیە راستەوخۆیەی روسیا دەیداتە رژێمی سوریا، نەیدەتوانی چەندین هەڵمەتی سەربازیی بەرنامە بۆ داڕێژراو ئەنجامبدات.\nوتی هێزەکانی روسیا ئۆپەراسیۆنە سەربازییەکانی رژێم ئاراستەدەکەن، کە مانای وایە هەر کارێکی سەربازی لەلایەن رژێمەوە لە بەرەکانی شەڕ ئەنجامبدرێت دەبێت لەلایەن سوپای روسیاوە په‌سه‌ندكرابێت و پشتیوانی كرابێت.\nوتیشی ئاماژەیه‌كی کەم هەیە بە بوونی بەرپێگرتنی روسیا، سەرەڕای رووداوی دووبارە کە تێیدا مەدەنیەکان دەکوژرێن و سەرکۆنه‌كردنی نێودەوڵەتیش بۆ روسیا له‌سه‌ر دەستێوەردانی سەربازیی بۆ پشتیوانیكردنی رژێمی سوریا.\nعەبدوڵا ئاماژەیکرد بە ناڕاستگۆیی روسیا دەربارەی كرده‌كانی و ئاماژەشیکرد بەوەی پێشتر رایگەیاندبوو کە ئۆپەراسیۆنە سەربازییەکان لەسەر خاك کۆتاییانهاتووە و هێزەکانی بەشداری ناكه‌ن لە ئۆپەراسیۆنە سەربازییەکاندا، سەرەڕای چەندین بەڵگە کە پێچەوانەی ئەوەیە.\nوتی هاوکات، پاشاگەردانی له پارێزگای ئیدلیبدا به‌ربڵاوه.\nچالاکوانان وتویانە ناوچەکانی ژێردەستی تەحریر شام ئه‌مین نەماون بۆ مەدەنیەکان، چونکە ئەو هاوپەیمانێتیە تووندڕەوە دەستێوەردانی نەکردووە بۆ رێگرتن لە رفاندن و تاڵانی و کوشتار و رکابەرەکانیشی دەستگیرده‌كات.\nتەحریر شام پێکدادانی كردووه لەگەڵ گروپە رکابەرەکانی، ئازادی خەڵکی سنووردارکردووە بە دروستکردنەوەی حسبەکەی دەزگای ("پۆلیسی ئاینی")، دانیشتوانی ئاوارەی ناچارکردووە کەمپەکان جێبهێڵن و نرخی سوتەمەنی بەرزکردۆتەوە تا داهاتێکی زیاتر بۆ گەنجینەی خۆی دابینبکات.\nترسی بڵاوبوونەوەی کۆڤید-19\nهاوکات، لە کەمپە قەرەباڵغەکانی ئاوارەکاندا، سورییە ئاوارەکان و کارمەندانی مرۆیی ترسیان لە بڵاوبوونەوەی پەتای ڤایرۆسی نوێی کۆرۆنا (کۆڤید-19) هەیە، چونکە کەیسەکان بەرەو زیادبوون دەچن.\nیاریدەدەری سکرتێری گشتی نەتەوە یەکگرتوەکان بۆ کاروباری مرۆیی، مارك لۆوکۆك هەفتەی رابردوو وتی: "لە باکوری خۆرئاوا، کەیسی پشتڕاستکراوە شەش به‌رابه‌ر زیادیکردووە لە مانگی رابردووەوە، بەجۆرێك کەیسەکان لە کەمپ و نشینگەکانی ئاوارەکاندا زیاد دەکەن."\nکاربەدەستانی تەندروستی لە باکوری خۆرئاوای سوریا بەفەرمی 5,075 کەیسی کۆڤید-19یان راگەیاندووە، لەنێویاندا 42 مەرگ.\nئامارەکان هەفتەی رابردوو دەریانخست كه لەنێو ئەوانەدا، زیاد لە 860 کەیس تۆمارکراون لەنێو کارمەندانی تەندروستیدا و نزیکەی 330 کەسیش لە کەمپەکاندان.\nدکتۆر یەحیا نیعمە لە بەڕێوبەرێتی تەندروستی ئیدلیب وتی دانیشتوان داوایانلێکراوە پابەندی خۆبەردوورگرتنی کۆمەڵایەتی بن، هەرچەندە ددانی نا بەوەدا کە "تاڕاده‌یه‌ك ئەستەمە" ئەوە جێبەجێبکرێت لەو نشینگە نافەرمیانەی ئەو ناوچەیەیان تەنیوە.\nکەم خەڵك لە کەمپەکان دەمامك دەبەستن. زۆرێك ناتوانن هیچ دەمامكێك بکڕن، یان دوای ماوەیەك بیگۆڕن، سەرەڕای نەتوانینی کڕینی پاکژکەرەوە و جێڵی دەست.\nبۆ زۆرێك، خۆراك، ئاو، دەرمان و شمەکی خوێندنگە زۆر گرنگترن.\nنیعمە وتی: "هێزەکانی رژێم و روسیا بەرپرسن لە ئاوارەکردنی ئەم خەڵکانە و دۆخی کارەساتباریان کە ئێستا تیایدا دەژین."\nلە نشینگەی نافەرمیی قەح له ئیدلیب، محەمەد عومەر ددانی نا بەوەدا كه داواکردنی ئەوە لە خەڵكی خێمەنشین تا خۆیان گۆشەگیر بکەن واقیعی نییە.\nعومەر, کە باوکی چوار منداڵە و ئاوارەبووە بەهۆی شەڕه‌كه‌وه هەشت ساڵ لەمەوبەر، وتی: "پێماندەڵێن 'مەڕۆنە دەرەوە. قەرەباڵغی دروستمەکەن'. بەڵام ئێمه له خێمه‌دا ده‌ژین كه کەمتر له نیو مه‌تر لەیەکتر ده‌وورن."\nوتی: "بەهەموو ئەوانەی لە پێنج ساڵ گەورەترن ده‌مامكێكیان پێداوین وەك ئەوەی ئه‌وه بەس بێت، بەڵام ئه‌وه بەپێی پێویست نییە."\nعومەر، کە شۆفێری تەنکەری ئاوه، وتی ناتوانیت لەنێو کەمپەکەدا بمێنێتەوە چونکە پێویستی بە پارە پەیداکردنە.\n"گەر لە خێمەکەی خۆمدا بمێنمەوە، چۆن بژیم؟ چۆن نان پەیدابكه‌م؟"\nشەڕ پێدەنێتە دەیەمین ساڵیەوە و ئاوارەکانی ئیدلیب بێ پەناگەن\nزریانی بەهێز خێمەکانی هەڵتەکاندووە و لافاوی لە کەمپەکان هه‌ستاندووه، زۆرێکی بێ پەناگە جێهێشتووە لەکاتێکدا شەڕ زیاد لە 11 ملیۆن کەسی ئاوارە کردووە.


2019-11-28 – basknet.org\nئەرشیفی ڕۆژانە: 2019-11-28\nڕێژەی بارانبارین لە شار و شارۆچکەکانی هەرێم بڵاوکرایەوە\nبەهۆی شەپۆلێکی بارانبارینەوە لە ئێوارەی دوێنێوە هەرێمی کوردستان کەوتووەتەبەر شەپۆلێکی بارانبارین و بەرزترین ڕێکەی بارانبارینیش لە پیرمام بووە بە ڕێژەی ٣٨،١ ملم. بەپێی ئەو داتایەی کەشناسی هەرێم بڵاویکردووەتەوە زۆرترین رێژەی بارانبارین لەسەر ئاستی شارەکان شاری دهۆکە بە ڕێژەی ١٧،٢ ملم. هاوکات دوای ئەو شاری سلێمانییە بەڕێژەی ٦،٧ ملم باران، لە …\nهه‌فته‌ی داهاتوو نه‌وتی سپی بەم خشتەیە دابەش دەكرێت\nدابه‌شكردنی نه‌وتی سپی به‌سه‌ر ماڵاندا به‌رده‌وامه‌و هه‌فته‌ی داهاتوو له سنووری چه‌ند قه‌زایه‌ك دابه‌شكردنی نه‌وت ده‌ستپێده‌كات. ئه‌مڕۆ پێنجشه‌ممه له راگه‌یه‌ندراوێكدا ، به‌ڕێوه‌به‌رایه‌تى نه‌وت و كانزاكانى سلێمانى ئاماژه‌ى به‌وه‌كردووه، بڕیاره هه‌فته‌ی داهاتوو نه‌وت لە چەند شوێنێک دابه‌ش بكرێت له رێگای كارتی زیره‌كه‌وه. بەگوێرەی ڕاگەیەندراوەکە؛ رۆژی یه‌ك شه‌ممه ١-١٢-٢٠١٩ سنوری قه‌زاكانى رانیه و …


نەخشەڕێگامان بۆ فێربوون - بەرەو ئامانج، پێکهاتەی رۆشن، گۆڕانی زۆر - Goethe-Institut Irak\nبەرەو ئامانج، پێکهاتەی رۆشن، گۆڕانی زۆر\nوێنە: Goethe-Institut/Sonja Tobias\nوانەکان لە پەیمانگەی گوێتە واتای ئەوە نیە تەنها زمانێک فێردەبن، بەڵکوو بە کەلتوورێکی بیانییش ئاشنا دەکرێن. لە گفتوگۆیەکی تایبەت بە جەنابت و لە ئەزمایشێکی پلەدانان ئێمە دەزانین کە ئیوە چ شارەزایێکی پێشترتان لە زمانی ئەلمانیدا هەیە. پێکەوە خولێکی گونجاو بۆ بەڕێزتان هەڵدەبژێرین. پتر خۆت بە وانەکانی زمانی ئەلمانی لە پەیمانگەی گوێتە ئاشنا بکە.\nڕەچاوی زانست و توێژینەوە نوێکانی وانەگوتنەوە و فێربوون دەکەن.\nپڕن لە گۆڕان و دانوستاندن. ڕاهێنانەکانی قسەکردن، بیستن هەروەها نووسین نزیکن لە بارە نزیکەکانی ژیانی رۆژانە و دەقە ڕاستینەکان.\nهەموو بابەتی ئێستایین و ئاراستەیەکی کەلتووری نێونەتەوەییان هەیە.\nبابەتی کەلەپووری، پرۆژەی ئینتەرنێتیی و ئەرکی توێژینەوە و چەندین شێمانەی تری جیاجیا، هەروەها خۆ خەریک کردن بە کەلتوورە زمان ئەلمانییەکان.\nوانەکانی زمانی ئەلمانی هەر لە کاژێری یەکەمەوە بە زمانی ئەلمانی دەگوترێتەوە.\nسەکۆی فێرکردنمان بە چەندین شێوازی گوڕاو و نوێی فێربوون ئاشناتان دەکات.\nلەسەر بنچینەی شەش ئاستەپلەی چوارچیوەی ژێدەری پێکەوەیی ئەوروپایی (GER) بۆ زمانەکان دامەزراوە. بەمەش ئەو شارەزاییەی کە لە خولەکانی ئێمە فێری دەبن، لە ڕووی بابەتیەوە (ئۆبجێکتی) لە پێوان دێت و دەتوانرێت لە ڕووی نێونەتەوییەوە بەراورد بکرێت\nلە سەرتاسەری جیهان هاویەکەن و شەفافن. دوای کۆتایی هێنان بە خولێک، دەتوانن بە شێوەیەکی نەرمونیان لە خولی تر پەرە بە فێربوون بدەن هەر لە شوێنی خۆتان، لە ئەلمانیا، یان لە ڕێگەی ئێنتەرنێتەوە.\nبە تایبەتی بۆ گوتنەوەی وانەی زمانی ئەلمانی وەک زمانی بیانی خوێندوویانە و ئامادەکراون. لەسەر بنچینەی بەرنامەی خوێندن و پەرەپێدانی فێرکردن و فێربوونی زمانی ئەلمانی (DLL) پێگەییون. ئەم بەرنامەیەش لەلایەن پسپۆرانی پەیمانگەی گوێتە و نوێنەرانی زانست هاتۆتە ئارا.\nزمانی دایکییان ئەلمانییە یان شارەزای زۆر باشی زمانی ئەلمانین.\nخاوەن ئەزموونن لە مەیدانی پێکەوەکارکردن لەگەڵ خەڵکانی وڵات و کەلتوورە جیاجیاکان.\nبەردەوام لەلایەن ئێمەوە بە خولی تایبەت پەرە بە تواناکانیان دەدرێت، بەمەش هەمیشە خاوەنی زانستن لە بارەی تەکنیکە نوێکانی گوتنەوەی زمانی ئەلمانی وەک زمانی بیانی.\nبە بەردەوامی زانیاری وەربگرە لە بارەی ئاستی سەرکەتنەکانت لە فێربووم و ئامۆژگاری وەربگرە، لە بارەی ئەوەی کە چۆن بە باشترین شێوە فێر دەبن.\nتاقیکردنەوەکانمان لە زمانی ئەلمانی\nتاقیکردنەوەکانمان لە ئاستی نێونەتەوەییدا دانی پێدانراوە. و لەلایەن زۆر لە خاوەنکارەکان و ناوەند و دەزگاکانی خوێندن وەک بڕوانامەی شارەزایی لە زمانی ئەلمانی تەماشادەکرێت.\nهەموو تاقیکردنەوەکانمان بۆ گەورە فێرخوازنی پەیمانگەی گوێتە لەلایەن کۆمەڵەی تاقیکارانی زمانەکان لە ئەوروپا Association of Language Testers in Europe (ALTE) ئەزمایش دەکرێت و بە مۆری چۆنایەتی (Q-Mark) مۆردەکرێت.\nژیان لەگەڵ هەموو لایەنە جۆراوجۆرەکانی وڵاتی ئەلمانیا تاقی بکەرەوە. بە ڕێگای خولێکی زمانی ئەلمانی لە پەیمانگەی گوێتە دەروازەی کتێبخانە و مێدیاخانە ئەلمانییەکانت بۆ دەکرێتەوە و دەتوانن بەشداری ژمارەیێکی زۆر لە بۆنە کەلتوورییەکانی ئەلمانی ببن.\nسوود وەربگرن لە "ئەلمانی بۆ تۆ" Deutsch für dich ، کە بریتییە لە ڕاهێنانی پەیوەندییەکان بە زمانی ئەلمانی و لەلایەن ئێمەوە بە خۆڕایی پێشکەشکراوە. لە مەڵبەندی فێرخوازانی ئەلمانی و نێوچالاکییەکان دەستتان دەگاتە ژمارەیێکی زۆر لە کەرەسە و مەتریالی ڕاهێنان، ئەندامەکان دەتوانن لەنێوان خۆیاندا بیانگۆڕنەوە.\nلە کارەکانماندا ئاسوودەیی شاگردەکانمان گرنگترینی ئامانجەکانمانە. هەر بۆیەشە لە سەرتاسەری جیهاندا ئێمە چۆنایەتی یەکسان لە ڕێکارەکانی بەڕێوەبردن پیادەدەکەین. ئەوەش لەوە دڵنیامان دەکات، کە لە هەموو پەیمانگەکانمان لە سەرتاسەری جیهاندا، خولەکانی زمان و تاقیکردنەوەکانمان بە هەمان پێوەر جێبەجێ دەکرێن\nئەلمانی بۆ تۆ\nپێکەوە و بە خۆڕایی لە مەڵبەندی پەیمانگەی گوێتە زمانی ئەلمانی فێرببن.\nبەرەو ئەلمانی بۆ تۆ Deutsch für Dich


ھنگروان - ویکیپیدیا، ئینسایکڵۆپیدیای ئازاد\nHengirvan - ھنگروان - Hangravan\nپۆتانەکان: 37°44′15.5″N 44°44′42.5″E / 37.737639°N 44.745139°E / 37.737639; 44.745139پۆتانەکان: 37°44′15.5″N 44°44′42.5″E / 37.737639°N 44.745139°E / 37.737639; 44.745139\n١٬٥٤١ مەتر (٥٬٠٥٦ پێ)\nھنگروان گوندێکە، کەوتووەتە گوندەواری برادۆست، ناوچەی سۆما و برادۆست، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nھنگروان ھاوسنوورە لەگەڵ ئەم گوندانە:\nلە باکوورەوە لەگەڵ گوندی گۆلەگەنی.\nلە باشوورەوە لەگەڵ گوندی گونداعەلی.\nلە ڕۆژھەڵاتەوە لەگەڵ گوندی ئۆمەراوا.\nلە ڕۆژاواوە لەگەڵ شارەدێی سێرۆ.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٢٨٩) کەس و (٦٠) خێزان بووە.\nوەرگیراو لە «https://ckb.wikipedia.org/w/index.php?title=ھنگروان&oldid=906473»\nئەم پەڕەیە دواجار لە ٢٠:٠٥ی ٧ی شوباتی ٢٠٢٢ نوێ کراوەتەوە.


ده‌سه‌ڵاتی سیاسی و سیسته‌می فێرکاری – Denegkan\nده‌سه‌ڵاتی سیاسی و سیسته‌می فێرکاری\nbydengekan\tMarch 4, 2009\tگشتی\nگۆڕانکاری، زۆربه‌ی کات، له شوێنێکه‌وه و له تاکه‌که‌سێکه‌وه ده‌ستپێده‌کات. کات ده‌چێته مێژووه‌وه و شوێنه‌که فراوانتر ده‌بێت و تاکه‌که‌سه‌که ده‌بێت به گروپ. گۆڕانکاریه‌که ده‌بێته نوێخوازی، ڕیفۆرم ده‌بێته دیارده. دڵسۆزی و به‌توانایی ده‌بنه دوو مه‌رجی سه‌ره‌کی بۆ سه‌رکه‌وتنی کاره نوێیه‌که. دڵسۆزی به‌بێ به‌توانایی، یا به‌توانایی به‌بێ دڵسۆزی، پرۆسه‌که به ناته‌واوی به‌جێدێڵێت.\nهه‌موو بڕیارێکی سیاسی ده‌بێت له‌لایه‌ک به‌توانایی تێدا به‌دیبکرێت، له‌لایه‌ک دڵسۆزی و سوتان بۆ گه‌یشتن به ئه‌نجامی ئه‌رێنی. بڕیاری سیاسیش ئه‌گه‌ر زه‌مینه‌ی کۆمه‌ڵایه‌تی له‌ژێرخانی کۆمه‌ڵگه‌وه بۆ ئاماده‌نه‌کرابێت، یا کۆمه‌ڵگه خۆی به‌شێوه‌یه‌کی سوبیه‌کتیڤی ئاماده نه‌بێت، ئه‌وا سه‌رکه‌وتنی بڕیاره‌که زۆر ئاسته‌م ده‌بێت. بۆ نموونه ئه‌گه‌ر کۆمه‌ڵگه هه‌ست نه‌کات که بڕیاره‌که دڵسۆزی پێوه‌دیاره و تواناکان ئاماده‌کراون بۆی، ئه‌وا بڕیاره سیاسیه‌که متمانه لای کۆمه‌ڵانی خه‌ڵک و ماسسا دروستناکات. نه‌بوونی متمانه‌ی خه‌ڵک له سیسته‌مێکی دیموکراتیدا وه‌ک به‌ریتانیا ده‌بێته هۆی سه‌ره‌کی له‌ده‌ستدانی ده‌سه‌ڵات له پرۆسه‌ی هه‌ڵبژاردنی داهاتوودا و هه‌ڵبژاردنی که‌سانی لێهاتووتر بۆ گرتنه‌ده‌ستی ده‌سه‌ڵات.\nبه‌ڵام له سیسته‌می دیکتاتۆریدا یا زاڵبونی تاکه حیزبیدا وه‌ک سۆڤێت و ئێراقی کۆن، نه‌بونی متمانه بۆ ده‌سه‌ڵاتی سیاسی لای کۆمه‌ڵانی خه‌ڵک ده‌بێته سه‌ره‌تای پرۆسه‌ی ناڕه‌زایی و به‌ره‌نگاری شاراوه که زوو یا دره‌نگ زه‌بروزه‌نگ و توندوتیژی دوو لایه‌نه‌ی لێده‌که‌وێته‌وه. هه‌موو مێژووی سیسته‌مه سیاسیه یه‌ک له دوای یه‌که‌کانی ڕۆژهه‌ڵاتی ناوه‌ڕاست ئه‌و ڕاستیه‌یه‌ی سه‌ره‌وه‌یان چه‌ندین جار دووپاتکردۆته‌وه.\nئه‌رکی سه‌ره‌کی سیسته‌می فێرکاری ئه‌وه‌یه که مرۆڤی بیرکه‌ره‌وه و داهێنه‌ر دروستبکات. مرۆڤێک که توانای دانانی نیشانه‌ی پرسیاری له‌سه‌ر دیارده‌کانی ناو کۆمه‌ڵگه هه‌بێت. بوون و نه‌بوونی مرۆڤی خاوه‌ن داخوازی له کۆمه‌ڵگادا، ده‌ستنیشانی به‌ره‌وپێشه‌وه چوون یا وه‌ستانی پرۆسه‌ی دیموکراتی ده‌کات.\nبێهۆ نیه که ڕێژه‌ی ده‌خل له ساڵێکدا له سعودیه‌ی عه‌ره‌بی، بیست ساڵ له‌مه‌وبه‌ر نۆزده هه‌زار دۆلار بووه، ئێستا هه‌زار و نۆسه‌د دۆلاره له ساڵێکدا. واته له ساڵێکدا نزیکه‌ی ده ئه‌وه‌نده هاتۆته خواره‌وه له هه‌مان کاتدا مافه‌کانی ژن و منداڵ زیاتر پێشێلده‌کرێن. ڕه‌وته ئیسلامیه توندڕه‌وه‌کان گه‌شه‌یان کردووه و مه‌ترسین نه‌ک هه‌ر بۆ سه‌ر سعودیه خۆی به‌ڵکو بۆ سه‌ر وڵاتانی ده‌وروبه‌ر و ڕۆژئاواش. هۆی سه‌ره‌کی ئه‌م چوونه دواوه‌یه، خراپی و سستی سیسته‌می فێرکاریانه که ڕیفۆرمێکی به‌خۆیه‌وه نه‌بینیوه. کچان به شێوه‌یه‌کی گشتی له‌لایه‌ن سیسته‌مه‌که‌وه پشتگوێخراون و ڕه‌وشی خوێندنیان ته‌نیا له ته‌مه‌نێکی که‌می منداڵیدایه.\nله وڵاتی ئێراقی ژێرده‌ستی ڕژێمه‌که‌ی سه‌دامدا، سیسته‌می بیرکردنه‌وه و فێرکاری، ساڵانه به‌ره‌و دواوه ده‌ڕۆیشت. هیچ گرنگیه‌ک به به‌هره‌داره‌کان نه‌ده‌درا. هیچ ڕێزێک بۆ مرۆڤه ئه‌کادیمیه‌کان دانه‌ده‌نرا. له‌دوای ڕووخانی ڕژێمی سه‌دام ، ره‌وشه‌که بۆ به‌هره‌داره‌کان خراپتر بوو. تێرۆڕیستان که‌وتنه کوشتنی که‌سانی ئه‌کادیمی و خاوه‌ن بڕوانامه به‌رزه‌کان. ده‌سه‌ڵاتی ئێراقیش له ساڵی 2003 وه تا ئێستا ڕیفۆرمێکی نه‌کردوه له سیسته‌می فێرکاریدا که بۆنی ڕیفۆرمی لێبێت. به پێچه‌وانه‌وه، ژماره‌ی حیجاب به‌سه‌ر له زانکۆکاندا زیادیکردوه. ڕێکخراوه دینیه‌کان، به‌تایبه‌تی شیعیه‌کان له زانکۆکانی به‌غدا و شاره‌کانی باشووری ئێراقدا به تایبه‌تی به‌سره زۆر به‌هێزن. زۆربه‌ی ده‌زگا ئه‌کادیمی و پۆسته به‌رزه‌کانی خوێندن یا به‌ده‌ست که‌سانی دینیه‌وه‌ن یا که‌سانی سه‌ر به حیزبه دینیه‌کانی وه‌ک ره‌وتی سه‌در و حیزبی ده‌عوه‌ن.\nده‌ستوری وڵاته‌کانی ڕۆژهه‌ڵاتی ناوه‌ڕاست، به شێوه‌یه‌کی گشتی لایه‌نی مرۆڤدۆستی زۆری پێوه‌دیاره، به‌ڵام کاری پێناکرێت. بۆ نموونه ده‌ستووری ئێراق به شێوه‌یه‌کی گشتی لایه‌نی پڕشنگداری تێدایه به‌ڵام هیچ داموده‌زگایه‌کی یاسایی به‌هێز نیه که گه‌ره‌نتی سنووردانان، بۆ ئه‌وانه‌ی سه‌رپێچی ده‌ستوور ده‌که‌ن، دابینبکات. هه‌ر بۆیه دوورنیه که زه‌مینه خۆشبکرێت بۆ دروستبونی سیسته‌مێکی دیکتاتۆری سه‌دام ئاسا که پێشێلی ده‌ستوور بکات و له‌ماوه‌ی چه‌ند ساڵێکدا له لایه‌ک شه‌ڕی ناوخۆی ئێراق و له لایه‌ک شه‌ڕی گه‌لی کوردستان و ده‌سه‌ڵاتی به‌غدا ده‌ستپێبکاته‌وه.\nله ئه‌مڕۆدا به‌شێوه‌یه‌کی گشتی هه‌ر کورد باس له ده‌ستوور و مادده‌ی 140 ده‌کات و رێزی ده‌گرێت. ده‌سه‌ڵاتی سیاسی ئێراق له به‌رزی و پانیدا، له مالیکیه‌وه بۆ سه‌دریه‌کانی سه‌رشه‌قام ده‌یانه‌وێت ده‌ستوور بگۆڕن. سوننه‌کان بۆ ته‌نیا ڕۆژێکیش باوه‌ڕیان به ده‌ستوور نه‌بووه و له‌گه‌ڵ ده‌نگدان له‌سه‌ریدا، داوای گۆڕینیان کرد.\nخۆبه‌ستنه‌وه‌ی تاک لایه‌نه به ده‌ستووره‌وه ده‌بێت یه‌کێک بێت له ئه‌ڵته‌رناتیڤه‌کان. له‌به‌رامبه‌ریدا گرنگه به‌هێزکردن و سه‌ربه‌خۆکردنی داموده‌زگا په‌روه‌رده‌یی و ئابووریه‌کان ببنه ئه‌ڵته‌رناتیڤی سه‌ره‌کی و ئاسۆی دواڕۆژ.\nله هه‌موو کارێکدا، تایبه‌ت به تاکه‌که‌سه‌وه، یا به به‌ڕێوه‌بردنی وڵاتێکه‌وه، ده‌بێت تاکه‌که‌س یا ڕێبه‌ره‌کان توانایان هه‌بێت که نیگای بینینی پاشه‌رۆژیان بڵند بکه‌ن، بیناییان به‌رزڕاگرن و سه‌یری ئاسۆ بکه‌ن. له ورده‌کاریه‌کاندا گیرنه‌خۆن. بۆ گه‌یشتن به ئاسۆ ده‌بێت چه‌ند ئامانجێکی کورت و درێژخایه‌ن دیاریبکه‌ن. بێگومان له‌و ڕێگه‌یه‌دا ده‌یان هه‌ڵه‌ده‌کرێت، ڕاڕایی به‌هه‌ندێ بڕیاری تاکتیکیه‌وه دیار ده‌بێت به‌ڵام نابێته کێشه چونکه ستراتیجی دوور ده‌ستنیشانی شاڕێگا به‌ره‌و ئاسۆ ده‌کات.\nله‌سه‌ر ئاستی تاکه‌که‌س، ئه‌و مرۆڤانه‌ی که توانای بڵندکردنی نیگایان هه‌یه، مرۆڤی خاوه‌ن به‌های به‌رزن. ویژدانێکی توندی مرۆڤدۆستیان هه‌یه. هاوکات له‌سه‌ر ئاستی ده‌سه‌ڵاتی سیاسی له وڵاتێکدا، ئه‌و ڕێبه‌ره سیاسیانه‌ی بڵندنیگان، ئاسۆ ده‌بینن و هه‌وڵی بۆ ده‌ده‌ن له ڕێگه‌ی ده‌ستنیشانکردنی کۆمه‌ڵێک ئامانجگه‌لی ڕۆشنه‌وه. به‌پێی ستراتیجێکی دوور کاری بۆ ده‌که‌ن.\nنیڵسۆن ماندێلا گه‌وره‌ترین بڵندنیگا و ئاسۆبینی سه‌رده‌مه. له بڵندترین کاتی ده‌سه‌ڵاتیدا، یه‌کێک بوو له هه‌ست ناسکترین که‌سی وڵاته‌که‌ی. ئاسۆی ئه‌و نه‌مانی ئه‌پارته‌ید بوو. له‌بنه‌وه به بڵندی نیگای خۆی، ڕووباری خوێن و هه‌ستی تۆڵه‌سه‌ندنه‌وه و ڕقی وه‌ستان. له‌جێگایدا کۆمه‌ڵگه‌یه‌کی بێ ئه‌پارته‌یدی دروستکرد.له کاتیکدا که به‌ده‌سه‌ڵاترین که‌سی وڵات بوو، خۆی ماڵئاوایی له ده‌سه‌ڵاتکرد و به ئاشتیانه ده‌سه‌ڵاتی گوێزایه‌وه ده‌ست ڕێبه‌ره نوێیه‌کان. ماندێلا به‌م کارانه‌ی ناوی خۆی له مێژووی ڕێبه‌ره نه‌مره‌کانی جیهاندا تۆمارکرد.\nئه‌مڕۆ ئاسۆ بینین له کوردستان، ده‌بێت هه‌وڵدانبێت بۆ ئه‌وه‌ی کوردستان ببێته خاوه‌ن ئابوریه‌کی خۆماڵی سه‌ربه‌خۆ که بتوانێت گه‌لی کوردستان پێی بژی. له‌و ڕێگه‌یه‌دا له‌وانه‌یه هه‌ڵه‌بکرێت به‌ڵام ئامانجه‌که ئه‌وه‌نده به‌رزه که لێبوردن له هه‌ڵه‌کانیش ده‌کرێت. گه‌یشتن به لوتکه گرنگه، به‌ڵام پارێزگاریکردن له لوتکه زۆر گرنگتره. هه‌ر که‌سێک یا هه‌ر گه‌لێک ئابووری خۆی به‌ده‌ستی خۆیه‌وه نه‌بێت، هه‌رگیز سه‌ربه‌ست نابێت. سه‌رۆکی کۆنی سۆسیال دیموکراته‌کانی سوید، تاگێ ئێرلانده‌ر، ده‌ڵێت هه‌ر که‌سێک قه‌رزاربێت ئازاد نیه.\nئه‌مرۆ له کوردستان هه‌رچه‌نده کۆمه‌ڵێک ده‌ستکه‌وتی باش به‌ده‌ستهێنراوه، به تایبه‌تی له بواره‌کانی ئاسایش و په‌روه‌رده‌دا به‌ڵام ئه‌گه‌ر نه‌وه‌یه‌کی هوشیار له سیسته‌مێکی فێرکاری خاوه‌ن به‌هادا به‌رهه‌م نه‌یه‌ت که ئابوریه‌کی سه‌ربه‌خۆی کوردستان له ده‌ستبگرێت ئه‌و کات ئه‌وه‌ی به‌رهه‌میش هێنراوه له ماوه‌یه‌کی زۆر کورتدا له ده‌ستده‌درێت. دروستکردن سه‌خته و کاتی ده‌وێت به‌ڵام تێکدان ئاسانه و زوو ده‌کرێت. هه‌ر له‌و ڕوانگه‌یه‌وه له کوردستان گرنگیدان به چاکسازی له سسیته‌می فێرکاریدا بۆ به‌دیهێنانی نه‌وه‌یه‌کی بیرکه‌ره‌وه و ئابووریه‌کی سه‌ربه‌خۆی کوردستانی مه‌رجی سه‌ره‌کی خۆشبه‌ختیاری گه‌لی کوردستان و ئاوه‌دانی وڵاته.\nکێشه‌ی نه‌خوێنده‌واری له کوردستاندا، که له ئه‌مڕۆدا له 20% ی دانیشتوانی کوردستان نه‌خوێنده‌وارن، واته له هه ر پێنج که‌س یه‌ک که‌س نه‌خوێنده‌واره، کێشه‌یه‌کی گه‌وره و تراژیدیایه‌کی نه‌ته‌وه‌ییه که ده‌یان کێشه‌ی گه‌وره و بچووکی به‌دوای خۆیدا هێناوه. گه‌نده‌ڵی و پێشێلکردنی مافه‌کانی ئافره‌ت له هه‌ستی شانازیی کردنمان به کوردستانه‌وه که‌مده‌کاته‌وه. نه‌خوێنده‌واریش هه‌ر ئه‌و له سه‌دا بیسته نیه، به‌ڵکو نه‌خوێنده‌واری به‌پێی ئاستی پێشکه‌وتنی وڵاته‌کانی دنیا، پێناسه‌ی جیاوازی بۆ ده‌کرێت. هاوکات یۆنسکۆ پێناسه‌ی خۆی بۆ نه‌خوێنده‌واری هه‌یه، ئه‌گه‌ر به‌سه‌ر کورددا جێبه‌جێبکرێت ئه‌وه ڕێژه‌ی نه‌خوێنده‌وارمان له له 20% زۆر زیاتره. به‌ڵام هه‌ر لێره‌دا گرنگه جارێکی ئاسۆ ببینرێت و نیگا بڵندبێت. واته ئامانجگه‌له دوورخایه‌نه‌کان ببینرێن، به‌بێ ئه‌وه‌ی سازش له‌سه‌ر که‌موکوڕیه‌کان بکرێت.\nپێویستیه‌کانی مرۆڤ به پێی کات و شوێن ده‌گۆڕدرێن و به‌پله‌ی جیاواز دێن. پله‌ی یه‌که‌م بریتیه له گرنگترین و ساده‌ترین پێویستی مرۆڤ که بریتیه له دابینکردنی خواردن و شوێنی نوستن. بۆ نموونه له هه‌ندێ وڵاتی ئه‌فه‌ریقادا ئه‌و پێویستیانه ئامانجی سه‌ره‌کین. که ئه‌و پێویستیانه دابینکران، مرۆڤ سه‌یری به‌رزتر ده‌کات و ئامانجی بڵندتر ده‌خاته به‌رده‌می. پله‌ی دووه‌م بریتیه له دابینکردنی هه‌ستکردن به ئارامی و دڵنیایی و پاراستنی ڕۆح و جه‌سته. باشوور و ناوه‌ڕاستی ئێراق نموونه‌ن بۆ هه‌وڵدان بۆ دابینکردنی ئه‌و ئامانجانه. که مرۆڤ پله‌ی یه‌که‌م و دووه‌می بڕی نیگای بڵندتر ده‌بێت و حه‌ز و ئاواته‌کانی ده‌چێته پله‌ی سێیه‌م که بریتیه له به‌ده‌ستهێنانی ئامانجه‌گه‌لی سه‌ربه‌ستی و سه‌ربه‌خۆیی له ڕێگه‌ی به‌رزکردنه‌وه‌ی ڕێژه‌ی خوێنده‌واری و ڕیفۆرم و گۆڕانکاری له سیسته‌می فێرکاری وڵات و نوێخوازی له په‌یوه‌ندییه کۆمه‌ڵایه‌تیه‌کاندا، کوردستان نیمچه نموونه‌یه‌کی کامڵنه‌بووی ئه‌م پله‌یه‌یه. له‌دوای ئه‌وه پله‌ی چواره‌م دێت که بریتیه له به‌رجه‌سته‌کردنی خه‌و و خه‌یاڵی تاکه‌که‌س له به‌ده‌ستهێنان و دابینکردنی ئه‌تمۆسفێرێک که تاکه‌که‌س تیاییدا به حه‌ز و ئاواته تاکه‌که‌سیه‌کانی بگات له پێناوی گه‌شه‌کردنی ڕۆحیدا له‌و بواره‌ی که خۆی مه‌به‌ستێتی. ئه‌م پله‌یه به شێوه‌یه‌کی گشتی مرۆڤه‌کانی وڵاتانی دیموکراتی و ڕۆژئاوایی ده‌گرێته‌وه. هه‌ر له‌و ڕوانگه‌یه‌وه داواکاریه‌کان له‌سه‌ر ژیان زیاتر ده‌بێت و هه‌سته‌کان له ئاستێکی به‌رزتردا ده‌بن. پێناسه‌کان ده‌گۆڕدرێن و مانای ژیان پێناسه‌ی جیاوازی بۆ ده‌کرێت. پرسی بۆ ده‌ژین و مانای ژیان چییه ده‌بنه پرسه سه‌ره‌کیه‌کانی ژیان و مرۆڤ به‌دوای دۆزینه‌وه‌ی خۆیدا ده‌گه‌ڕێت، نه‌ک جێگای نوستن و ئازادی ده‌ربڕین چونکه ئه‌وانه پێشکات دابینکراون. هه‌ر بۆیه پرسه‌کانی نه‌خوێنده‌واری له کوردستان و به‌رز ڕاگرتنی به‌هابنه‌ماییه‌کان پێناسه‌ن بۆ ئه‌وه‌ی که ئایا کوردستان هه‌نگاوی به‌ره‌و پێشه‌وه ناوه یان نا. له هه‌ردوو حاڵه‌ته‌که‌دا هه‌نگاوی زۆر گرنگی تریش له‌به‌رده‌مدا ماوه.\nحیزبه‌کانی کوردستان، له‌به‌ر ڕۆشنایی پله‌کانی پێویستی ژیان، ئه‌مڕۆ داواکاری زیاتریان لێده‌کرێت و ده‌بێت سیسته‌می فێرکاری و پرۆسه‌ی خوێندن و په‌روه‌رده‌ی کوردستان بکه‌نه یه‌کێک له ئامانجه سه‌ره‌کیه‌کان بۆ ئه‌وه‌ی تاکه‌که‌سی کوردستانی هه‌ستبکات که بواری گه‌یشتن به ئامانجه تایبه‌تیه‌کانی بۆ ڕه‌خساوه. مرۆڤ ئه‌گه‌ر هه‌ستنه‌کات که ده‌بینرێت و ڕێزی لێده‌گیرێت وه‌ک تاکه‌که‌س، ئاسته‌مه به‌لایه‌وه بتوانێت دیارده جوانه‌کانی ناو کۆمه‌ڵ ببینێت و هه‌ست به به‌رپرسیارێتی به‌رامبه‌ر داموده‌زگاکانی به‌ڕێوه‌بردنی وڵات بکات . له ڕێگای به‌هێزکردنی سیسته‌می فێرکاریه‌وه‌یه مرۆڤ بیر له ماف و ئه‌رکه‌کانی ده‌کاته‌وه و ناخی ئاسووده ده‌بێت. ئه‌و کات به‌شداریه‌کی چالاکانه ده‌کات له پێناوی پێشکه‌وتنی وڵاتدا.\nPrevious چێژی ئه‌ده‌بی خوێنه‌ر كێ دروستی ئه‌كات .. كێ ئه‌یشێوێنێت ؟ ….محه‌مه‌د حسێن\nNext ئاوڕدانه‌وه‌یه‌ك له موفتی پێنجوێنی


لەمەولا ڕەگەزی جوجكەكان پێش هاتنە دەرەوەیان لەهێلكەكە دیاریدەكرێت\nپڕۆژەیەكی ئەڵمانیا بەسوودوەرگرتن لە تیشكی لێزەر رەگەزی جوجكەكان پێش لەهێلكە دەرچوونیان دیاریدەكات.\nئاژانسی دەیلی مەیل بڵاویكردەوە، كە زانایان ڕێگایەكیان دۆزیوەتەوە تا بتوانن پێش لەوەی جوجكەكان لە هێلكە بێنە دەرەوە، ڕەگەزەكەیان دیاریبكەین.\nئەو پڕۆژە نوێیە ناوی Seleggtە رێگە بەزانایان دەدات، ڕەگەزی جوجكە پێش لەوەی، كە لە هێلكە بێتە دەرەوە، دیاری بكەن. بەمشێوەیە دەتوانرێت جوجكە ڕەگەز نێرەكان پێش لەهێلكە دەرچوونیان لەنێو ببەن.\nلودجێر بێرلو، بەڕێوبەری ئەو پڕۆژەیە دەڵێت: جوجكەكان بەزۆری بۆ گۆشت، یان هێلكەكانی ئەوان پەروەردە دەكرێن، بەڵام جوجكە ڕەگەز نێرەكان هێلكەكەر نین و كێشی ئەوان بە استێك ناگات، كە بۆ بەرهەمهێنانی بازرگانی گۆشتی ئەوانیان پێویست بێت، بۆیە ئەمە هەنگاوێكی باشە بۆ لەناوبردنیان.\nئەو تەكنۆلۆجیایە نوێیە هاوكاری خاوەن دەواجینەكان دەكات، كە ڕەگەزی جوجكەكانیان بۆ دیاری ببێت، كە پاش 9 ڕۆژ لەئەنكۆباسیۆن (Incubation) دەتوانرێت هێلكە جوجكە ڕەگەز نێرەكان بناسیت و بیكەیت بەخۆراكی ئاژەڵانی ترەوە.


بەریتانیا بانکی ناوەندی عێراقی لە لیستی ئەو وڵاتانەدا دەرکردووە کە گومانی مەترسی گەوەریان لێدەکرێت، بانکەکەش دەڵێت، هەنگاوەکە دوای ئەو هاتووە عێراق ڕێکاری پێویستی گرتووەتەبەر بۆ بنبەڕکردنی پارەدارکردنی تیرۆر و سپیکردنەوەی پارە.\nلە ڕاگەیەندراوێکدا، بانکی ناوەندیی عێراق (18ی نیسانی 2021) کە وێنەیەکی دەست " ناس کورد" کەوتووە ئاماژەی بەوەکردووە، "بەریتانیا بانکی ناوەندیی عێراقی لەلیستی وڵاتە زۆرمەترسیدارەکان لەڕووی مامەڵەی دارایی و بانکییەوە دەرکردووە".\nئاماژە بەوەشکراوە، "ئەو هەنگاوە دوای ئەوە هاتووە کە لەماوەی ڕابردوودا عێراق هەموو هەوڵەکانی خۆی خستبووەگەڕ لە پێناو ڕەخساندنی ژینگەیەکی لەبار بۆ کەرتی دارایی، ئەوەش لەڕێگەی بنەبڕکردنی پرۆسەکانی پارەدارکردنی تیرۆر و سپیکردنەوەی پارە".\nبانکی ناوەندی دەشڵێت، "وەزارەتی گەنجینەکانی بەریتانیا بە پێی بڕیاری ژمارە 392ی ساڵی 2021 بانکی ناوەندیی عێراقی لە لیستەکەدا دەرکردووە".\nئەوەشخراوەتەڕوو، "بەریتانیا لە پەیڕەوکردنی ئەو هەنگاوە پشتی بە ڕاسپاردەکانی کۆمەڵی کاریی دارایی (FATF) بەستووە کە ئەوەش وادەکات بۆ لەمەودوا مامەڵە داراییەکان و ئابورییەکانی نێوان هەردوو وڵات بەشێوەیەکی زۆرباش بەڕێوەبچن".\n2021.04.14 - 00:16\nئەمریکا پشتگری ڕێکارەکانی بانکی ناوەندیی عێراقی دەکات\n2021.04.26 - 16:25


ئێستا نیوز - حەسەن بارام جێگری مەڵبەندی (16)ی حەمرین بۆ ئێستا نیوز: حەشدی شەعبی وەكو داگیر كەر پەلاماری خورماتوویدا\n2017/12/08 11:09 PM - دیمانە\nحەسەن بارام جێگری مەڵبەندی (16)ی حەمرین بۆ ئێستا نیوز:\nحەشدی شەعبی وەكو داگیر كەر پەلاماری خورماتوویدا\nحەسەن بارام جێگری مەڵبەندی (16)ی حەمرینی یەكێتی نیشتیمانی كوردستان لەم دیدارەی (ئێستا نیوز)دا ئاماژە بەوە دەكات كە گەڕانەوەی خەڵك بۆ ناو شارۆچكەی خورماتوو لەم كاتەدا ئاستەم ومەترسیدارە وتاكو ڕێككەوتن نەكرێت نابێت خەڵك بگەڕێتەوە و ڕاشیدەگەیەنێت كە سەرۆك كۆماری عێراق نەك بێدەنگە بەرامبەر بە خورماتوو بەڵكو وەكو پێوێست ئاوریشی لێنەداوەتەوە.\nئێستا نیوز:- بارودۆخی ئێستای خورماتوو بە كوێ گەیشتووە؟\nحەسەن بارام:-بارودۆخی شارۆچكەی خورماتوو خراپە ولە لایەك دووچاری جینۆساید وتاڵان وكاول كاری بووەتەوەو تاكو ئێستا زیاتر لە 50 هەزار هاوڵاتی ئاوارە بونە وماڵ وحاڵیان تاڵان وداگیر كراوە ولە لایەكی دیكەشەوە تاكو ئەم چركە ساتە هیچ هەوڵێكی جدی نییە بۆ چارەسەركردنی كێشەكە لە خورماتوو.\nئێستا نیوز:- ژمارەی ئەو هێزانەی كە ئێستا لە خورماتوو هەن چەندن؟\nحەسەن بارام:- ئەو هێزانەی كە ئێستا لە ناو خورماتوودا هەن بریتین لە حەشدی شەعبی وسوپای عێراق وپۆلیسی فیدراڵی وسواتكە بە هەزاران چەكدار دەژمێردرێن.\nئێستا نیوز:- چۆن مامەڵە لە گەڵ كوردانی ئەو شارۆچكەیەدا دەكرێت؟\nحەسەن بارام:- بێگومان حەشدی شەعبی وەكو داگیركەر پەلاماری خورماتووی دا بە تایبەت حەشدی شەعبی توركمانی ئەو شارۆچكەیەیان دووچاری كاولكاری و وێران كردووە، هەموو حاڵەتەكانی كوشتن وتیرۆر وتاڵان كردن ئەكەوێتە ئەستۆی حەشدی توركمان.\nئێستا نیوز:- بێدەنگی سەرۆك كۆماری عێراق كە كوردە لە بەرامبەر تاوانەكانی خورماتوو بۆ چی لایەك دەگەڕێننەوە؟\nحەسەن بارام:- نەك هەربەڕێز سەرۆك كۆمار بێدەنگە بەڵكو وەكو پێویست ئاوڕی لە خورماتوو وخەڵكەكەیشی نەداوەتەوە، نوێنەرانی كوردیش لە بەغدا تاكو ئەم ساتەوەختەهیچی ئەوتۆیان نەكردووەوتەنانەت حكومەتی هەرێم وهێزە سیاسیەكانیش بێ هەڵوێست وبێدەنگن.\nئێستا نیوز:- ڕێژەی زەرەروزیانەكانی خورماتوو چەندن؟\nحەسەن بارام:- زیانەكان هێجگار زۆرن، 9 شەهیدو زیاتر لە 115 بریندار هەبووە، نزیكەی سێ هەزار ماڵ تاڵان كران وشەست ماڵ ومۆڵیش تەقێنراونەتەوە ونزیكەی 500 دوكان وماڵیش سوتێنراون لە گەڵ بە تاڵان كردنی 19 كارگە وپێنج دەزگای میدیایی، هەروەها 15 بارەگای حیزبە كوردستانییەكانیش تالاِن كراون وبتر لە 50 هەزار كەسیش كە كوردن ئاوارە بوون ئەمە تەنها بەشێكی ئەو زیانانەیە كە لە دوای 16 ئەكتوبەرەوە لە خورماتوو ڕوویدا.\nئێستا نیوز:- چی هەنگاوێك نراوە بۆ گەڕانەوەی خورماتوو بۆ پێش 16 ئوكتۆبەر؟\nحەسەن بارام:- تاكو ئێستا هیچ هەوڵێكی جدی نییە بۆ ئەوەی خورماتوو بگەڕێتەوە پێش 16 ئوكتۆبەر.\nئێستا نیوز:- بۆچی هیچ هەوڵێكی جدی لەو بارەیەوە نییە؟\nحەسەن بارام:- لە راستیدا دوای پەلامارەكەی عێراق كورد دووچاری شۆك وحاڵەتی بێدەنگی بووە، جا هەق وایە لە كاربەدەستانی ئەم وڵاتە بپرسن بۆ چی هەوڵ نادەن كێشەكانی خورماتوو وناوچە كێشە لە سەرەكان چارەسەر بكرێت.\nئێستا نیوز:- باس لەوە دەكرێت كە ڕووداوەكانی خورماتوو شتی شەخسین ، وایە؟\nحەسەن بارام:- نەخێر، ئەوەی لە 16 ئوكتۆبەردا ڕوویدا شتی شەخسی نین،بەڵكو حەقد وكینەی توركمانەكانی ئەو شارۆچكەیەیە بەرامبەر بە كورد ودەیانەوێت كورد لە خورماتوو داماڵن وبیكەن بە شارۆچكەیەكی توركمانی.\nئێستا نیوز:- ئایا خەڵك دەتوانێت بگەڕێتەوە نێو شارۆچكەكە لە ئێستادا؟\nحەسەن بارام:- گەڕانەوەی خەڵك بەم شێوەیەی ئێستای شارۆچكەكە مەترسییە، بۆیە پێشنیاری ئەوە دەكەم تا ڕێككەوتن نەكرێت كەس نەگەڕێتەوە چونكە ژیانیان دەكەوێتە مەترسییەوە.\nئێستا نیوز:- هۆكاری رادەستكردنی خورماتوو بە حەشدی شەعبی چییە؟\nحەسەن بارام :- هۆكارەكان تەنها ئەوەن كە هەڵەكانی سەركردایەتی كورد ونابەرابەری هێزو دەستێوەردانی وڵاتان وبێدەنگی دۆستەكانمان بوون.\nئێستا نیوز:- كێی تومەتباری سەرەكی 16 ئوكتۆبەرە؟\nحەسەن بارام:- من نازانم كێی تومەتبارە،، با لێكۆڵینەوە بكرێت وئەو جا راستییەكان دەردەكەون.\nدیداری پەیامنێری ئێستا نیوز:- عومەرئاوارە\nئەم بابەتە 883 جار خوێندراوەتەوە


فرێدریك تیسۆ بۆ رووداو: قاسملوو مامۆستای من بوو، کاوە ئەمین – Peshmergekan\nبۆ ئەوەی بە پیشەكەی كە پزیشكییە، هاوكاریی گەلی كورد بكات، لەوێ زۆرترین كاتی لەگەڵ د.عەبدولڕەحمان قاسملووو بەسەر بردووە، بە جۆرێك قاسلموو بە مامۆستای خۆی وەسف دەكات و دەڵێت ئەو بە هەموو شتێكی كوردی ئاشنا كردم. فریدریك تیسۆ میوانی بەرنامەی پەنجەمۆری كەناڵی (رووداو) بوو، مۆری خۆی لەو رووداوانە دا كە لە كوردستان بینیونی.\nرووداو: دیدارێكی تۆ و كەنداڵ نەزان دەبێتە هۆی ئاشنایەتی تۆ لەگەڵ كورد، پێش ئەوە دەربارەی كورد هیچ شتێكت دەزانی؟\nتیسۆ: من لە ساڵی 1980 دكتۆر كەنداڵ نەزانم بینی، داوای لە رێكخراوی پزیشكانی نێودەوڵەتی كرد سەردانی كوردستانی ئێران بكەن، چونكە لەوكاتەدا كورد كێشەی نەبوونی پزیشكی هەبوو. ئێمە وەك تیمێك كە پێكهاتبوو لە سێ پزیشك، سەردانی ئێرانمان كرد. لەو كاتەدا سەفەركردن زۆر زەحمەت بوو، لەبەرئەوەی ئەو كات لە توركیا كودەتا كرابوو، پەڕینەوە لە توركیاوە بۆ ئێران سەخت بوو، بەڵام توانیمان ئەو كارە بكەین.\nرووداو: چۆن لە سنوور دەربازتان بوو؟\nتیسۆ: بە شەو لە سنوور پەڕینەوە. بەفرێكی زۆری لێبوو. پێشمەرگە ئێمەی پەڕاندەوە. نازانم، گرووپێكی نهێنی پێشمەرگە بوون. ئێمە لە سنوور پەڕینەوە، لەبیرمە دوای سێ هەفتە گەیشتینە دەفتەری سیاسی دكتۆر قاسملوو.\nرووداو: یەكەم دیدارت لە شاری شنۆ لەگەڵ نەبی قادری بوو، لە كتێبەكەتدا زۆر باسی دەكەیت، كەسێكی چۆن بوو؟\nتیسۆ: وایە، ئەو فەرماندەیەكی پێشمەرگە بوو، پیاوێكی زۆر بەڕێز و میهرەبان بوو. زۆرباش لەبیرمە جارێك چووینە لای بۆ ئەوەی ریش و سمێڵمان بتاشین. هەموو جارێك كە دەچووینە شاخ بۆ چارەسەری پزیشكی، لەگەڵمان دەهات.\nرووداو: لە شەوێكی تاریكدا دەچیتە نێو ئەشكەوتێك، كەسێك بە زمانی فەرەنسی بەخێرهاتنت دەكات. ئەو كەسە كێَیە، هەستت چۆن بوو كەسێك لە ئەشكەوتێكی كوردستاندا بە فەرەنسییەكی جوان قسەت لەگەڵ دەكات؟\nتیسۆ: ئەو كەسە دكتۆر عەبدولڕەحمان قاسملوو بوو. گوتی بەخێربێن پزیشكە فەڕەنسییەكان. زۆر سەرنجڕاكێش بوو. لەبیرمە ئەو كات سەرم سوڕما.\nرووداو: ئەوە یەكەمجار بوو د.قاسملوو ببینی؟\nتیسۆ: بەڵێ یەكەمجار بوو، تووشی شۆك بووم، قاسملوو كەسێكی زۆر بەڕێز بوو، بە چەند زمانێك قسەی دەكرد. بە فەڕەنسییەكی زۆر جوانیش قسەی دەكرد.\nرووداو: لە كتێبەكەتدا باسی ئەوە دەكەیت، زۆرجار وشەیەكی كوردی بەكاردەهێنی كە پێشمەرگە زیاتر بەكاریان هێناوە، ئەو وشەیە چیت بیردەخاتەوە؟\nتیسۆ: شەوێك بە رێگایەكدا دەڕۆشتین، شەوێكی زۆر تاریك بوو، پێشمەرگەیەك لە پێش منەوە دەڕۆیشت، لە ناكاو كەسێك هاواری كرد: كێیە؟ لەو كاتەدا راچڵەكیم و زۆر ترسام. ئەو كەسە پاسەوانی بەردەم دەفتەری سیاسی بوو. وشەی كێیە ناونیشانی یەكەم بەشی كتێبەكەمە. لەبەرئەوەی هێشتا ئەو دەنگە لە مێشكمدا دەزرینگێتەوە.\nرووداو: شۆڕش لە ئێران بەرپاببوو، خومەینی هاتبووە سەر حوكم، سێ فەرەنسی لەوێ بوون، پەیوەندی نێوان ئێران و فەرەنسا چۆن بوو لەو كاتەدا؟\nتیسۆ: لەو كاتەدا رەوشەكە زۆر سەخت بوو، چونكە لەلایەك ئێمە لەفەڕەنسا پێشوازیمان لە خومەینی كرد و چەند ساڵێك مایەوە. كە گەڕایەوە ئێران، دوای ساڵێك شەڕی لەدژی كورد راگەیاند. بەڵام مەحاڵ بوو بۆ خومەینی و حكومەتەكەی كە قبوڵی بكەن پزیشكە فەڕەنسییەكان یارمەتی خەڵكی كورد بدەن. كارێكی سەخت بوو بۆ ئێمە، چونكە سوپای پاسداران و هێزە ئەمنییەكانی ئێران هەوڵیان دەدا دەستگیرمان بكەن. بەنی سەدر سەرۆككۆماری ئەوكاتی ئێران بوو، ئەو كاتە خومەینی رابەری باڵا بوو، دواتر بەنی سەدر رایكرد و چووە فەڕەنسا. لەو كاتەوە فەڕەنسا و حكومەتی فەڕەنسا بوونە دوژمن. ئەو كارەی ئێمە زۆر مەترسیدار بوو، بەڵام گوێمان بەوە نەدا.\nرووداو: سەردانی زۆر شوێنت كردووە، كۆسۆڤۆ، ئەفغانستان، مەغریب، بەڵام باسی ئەوە دەكەیت كە كێشەی كورد ببوو بە كێشەی تۆ؟ چۆن ئەو پەیوەندییە توندوتۆڵەت لەگەڵ كورد دروستكرد؟\nتیسۆ: كاتێك خەڵكی كوردم ناسی، هەستی خۆشەویستیم بۆ كورد بزوا. بۆچی؟ لەبەرئەوەی ئەو خەڵكە وڵاتیان نەبوو، لەشەڕدا بوون بەرامبەر تاران و بەغدا و ئەنقەرە و دیمەشق. بۆ من زۆر سەخت بوو واز لەو خەڵكە بهێنم. من پزیشك بووم، لەوێ خەڵكی كورد كێشەی كەمیی پزیشكیان هەبوو، بۆیە لەوێ مامەوە. تاوەكو ئێستا زۆر لە خەڵكی كوردەوە نزیكم.\nرووداو: كاتێك باسی قاسملوو دەكەیت، وەكو هاوڕێیەك و مامۆستایەك باسی دەكەیت، تۆ لە رێگای قاسملووەوە خۆت بە بەشێك لە كورد دەزانی؟\nتیسۆ: بەڵێ، ئەو مامۆستای من بوو، بە هەموو بەسەرهاتەكانی كوردی ئاشنا كردم. بەسەرهاتی مەهاباد و هەروەها چیرۆكی كۆچكردنی مەلا مستەفا بۆ یەكێتیی سۆڤیەت، سەرەڕای هەموو وردەكارییەكانی ژیانی خەڵكی كورد لە توركیا و سووریا و ئێران و عێراق. بێگومان بەدرێژایی ژیانم وانەكانی ئەوم بیر دەمێنن.\nقاسملوو دیموكراتێكی راستەقینە بوو، كەسێكی رووناكبیر بوو. لە هەمانكاتدا رابەری هێزێكی شەڕكەر بوو. زۆر جار قسەم لەگەڵ دەكرد و دەمگوت رەنگە ئەو كارەی ئێستا ئێوە دەیكەن بە تەواوی دیموكراسی نەبێ، ئەویش دەیگوت ”بەڵێ دكتۆر تیسۆ، بەڵام پێویستە یەك شت بزانی، لە كاتی شەڕدا، زۆر زەحمەتە بەتەواوی پەیڕەوی لە دیموكراسی بكەی، لەبەرئەوەی ئێمە دوژمنمان هەیە، ئەو دوژمنە بە هەموو شێوەیەك هەوڵ دەدا هێرشمان بكاتە سەر”. ئەوە وانەیەكی زۆرباش بوو بۆ من.\nرووداو: باسی شەڕت كرد، لە نزیكەوە بەچاوی خۆت لە كوردستان بەرەی شەڕت بینیوە؟\nتیسۆ: بەڵێ بێگومان. بەباشی لەبیرمە. سەرلەبەیانییەك لەگەڵ دكتۆر قاسملوو و چەند كەسێكی دیكە چووینە بەرەی شەڕ لە نزیك بۆكان. لەوێ شەڕێكی گەورە هەبوو، دوو سێ كاژێر بەردەوام بوو. ئێمەش لەوێ بووین چونكە حەزمان دەكرد زۆر نزیك بین لە پێشمەرگەوە. لە هەمان كاتدا ئێمە ئامادە بووین بۆ بەهاناوەچوونی پێشمەرگە بریندارەكان. شتێكی سەرنجڕاكێش بوو كە لەگەڵ دكتۆر قاسملوو چوومە بەرەی پێشەوەی شەڕ، من شەڕكەر نەبووم، بەڵام واقیعی شەڕم لە نزیكەوە بینی.\nرووداو: لە كتێبەكەتدا باسی ئەوە دەكەیت كە قاسملوو و پێشتریش مەلا مستەفا بارزانی، حەزیان لەوە نەدەكرد پەنا بۆ كاری تیرۆر بەرن؟ بەڵام فەلەستینییەكان لە ساڵی 1971 ئەوەیان كرد و لە میونشن چەند كەسێكی ئیسرائیلییان كوشت، پێتوایە ئەوان لەو رێگەیەوە توانییان فەلەستین بە دنیا بناسێنن؟\nتیسۆ: بەڵێ، دوكتۆر قاسملوو جارێك لەوبارەوە قسەی لەگەڵ كردم و پێیگوتم ئێمە وەك كورد هەرگیز خەڵكی بیانیمان نەڕفاندووە و هەرگیز كردەوەی هاوشێوەی ئەوانەی یاسر عەرەفات ناكەین. تاوەكو ئێستا هیوادارم خەڵكی كورد ئەو كارە نەكەن، چونكە ئەو كارە تیرۆریستیانە لەگەڵ دیموكراسی ناگونجێن. ئەوە وانەیەكی دیكە بوو.\nرووداو: چەند لە كوردستان مایتەوە؟\nتیسۆ: یەكەمجار شەش حەوت مانگێك مامەوە. لە توركیاوە هاتمە كوردستان، بەڵام ئەستەم بوو بتوانم لە هەمان رێگاوە كە پێیدا هاتبووم، بگەڕێمەوە توركیا، چونكە سوپای توركیا و هێزە ئەمنییەكان دەیانزانی ئێمە لە كوردستانین. یەكێك لە تیمەكەی ئێمە لە توركیا زیندانی كرا. لەگەڵ دكتۆر قاسملوو بیرمان لەوە كردەوە رێگەیەكی دیكە بدۆزینەوە بۆ گەڕانەوە بۆ فەڕەنسا. لە بیرمە لەسەر نەخشە سەیرمان كرد رێگەیەك هەبوو بەرەو یەكێتیی سۆڤیەت. وەك چۆن مستەفا بارزانی لەوێوە تێپەڕی. یان رێگەیەك لە باكووری عێراقەوە بەرەو سنووری سووریا تاوەكو فەلەستین. رێگەیەكی دیكەش بەغدا بوو. دوای دانوستاندن لەگەڵ سەددام، لەڕێی بەغداوە گەڕامەوە فەرەنسا.\nرووداو: دواتر دەچیت بۆ ئەفغانستان، تەنیا كاری مرۆیی پاڵی پێوە دەنان بچن بۆ ئەو وڵاتانەی شەڕیان تێدایە، یان سەركێشییەكی گەنجانە بوو وای لێدەكردن دنیایەكی دیكە ببینن؟\nتیسۆ: رەنگە ئەوە سەركێشییەك بووبێت، بەر لەوەی بێمە كوردستان چوومە ئەفغانستان. چوومە هەرێمێك كە شەڕی تێدا بوو لەدژی یەكێتیی سۆڤیەت. رەوشەكە زۆر سەخت بوو بۆ دانیشتووانی ناوچەكە، لەبەرئەوەی هەموو رۆژێك هەلیكۆپتەرەكان بۆردومانی ماڵی خەڵك و نەخۆشخانە و هەموو شوێنێكیان دەكرد. بێگومان ئێمە لەگەڵ موجاهیدین بووین، شەڕەكە زۆر قورس بوو بۆ هەموو لایەك، تەنانەت بۆ ئێمەش، لەبەرئەوەی یەكێتیی سۆڤیەت هەوڵی دەدا ئێمە دەستگیر بكات و بمانخاتە زیندانەوە. ئەوە پیشەی ئێمە بوو، هەم سەركێشی بوو.\nرووداو: لە سەركردەكانی موجاهیدنی ئەفغانستانی ئەوكاتە، كێت بینی؟ كەست لە سەركردە دیارەكانیان بینی؟\nتیسۆ: پێكەنیناوییە، من هەرگیز چاوم بە قەلبەدین حیكمەتیار نەكەوت. بەڵام ئەو كاتەی كە گەڕامەوە بۆ پاكستان، بێگومان ئەو كات ڤیزامان دەستنەكەوت بەهۆی شەڕەكەوە، پۆلیس و سوپای سەر سنووری پاكستان دەستگیریان كردم و منیان خستە زیندانەوە. بۆچی؟ لەبەرئەوەی حیكمەتیار بە پۆلیسی گوتبوو كە دوو پزیشكی فەڕەنسی هەن پێویستە دەستگیریان بكەن. هەفتەیەك لە پاكستان لەناو زیندان مامەوە بەهۆی حیكمەتیارەوە.\nرووداو: ئەگەر باسی شەڕی نێوان كورد خۆیان بكەین، قسەی قاسملوو لەسەر ئەو شەڕانە چی بوو؟\nتیسۆ: لەو كاتەدا، پەیوەندیم لەگەڵ دكتۆر قاسملوو هەبوو، لە شاخ مامجەلال و هێرۆخانیشم ناسی. وابزانم ساڵی 1982 بوو لە شاخ ئەوانم بینی.\nپێكەنیناوی بوو، چونكە جیاوازی هەبوو لەنێوان پێشمەرگەی رۆژهەڵات و پێشمەرگەی مام جەلال. پێشمەرگەی مام جەلال زۆر شیك بوون، زۆر مۆدێرن بوون.\nجیاوازییان هەبوو، پێشمەرگەی مام جەلال پێشمەرگەی شار بوون، ئەوان پێشمەرگەی شاخ بوون. مام جەلال پیاوێكی زۆر باش بوو. خاتوو هێرۆش بە هەمانشێوە. بەڵام هیچ پەیوەندییەكم لەگەڵ مەسعود بارزانی نەبوو. لەبەرئەوەی ئەو لەو ناوچەیە نەبوو. بەداخەوە هەندێكجار پێشمەرگەی بارزانی دەهاتنە ناوچەی شنۆ لە ئێران، بەڵام ئەوان شەڕیان لەگەڵ دەكردن. بۆ من شتێكی نامۆ بوو كە ببینم كورد لە ناوخۆدا شەڕ دەكەن. قاسملوو تێیگەیاندم كە بۆچی بەو شێوەیەیە. ئەو باسی هۆكارەكانی بۆ كردم. پێشمەرگەی بارزانی و پارتی لەلایەن ئێرانەوە پشتگیریی دەكران. قاسملوو و حیزبی دیموكرات لەلایەن بەغداوە.\nئەوكات شەڕی ئێران و عێراق هەبوو. بێگومان دڵنیام لەوەی هەندێكجار ئێران داوای لە پارتی دەكرد پێشمەرگەكانی حیزبی دیموكرات بكوژێت. چونكە ئەوان لە دژی ئێران شەڕیان دەكرد. ئەوە چیرۆكی كوردە. ئێستا دەبینی كەمێك رەوشەكە هەر بەو شێوەیەیە، بەداخەوە ئەوە چیرۆكی كوردە. بەڵێ تێگەیشتم بۆچی هەندێكجار تێگەیشتن لە چیرۆكی كورد هێندە سەختە و بۆچی دابەشبوون.\nرووداو: پەیوەندیت تەنیا لەگەڵ دیموكراتدا هەبوو یان لەگەڵ كۆمەڵەی كوردستانی ئێرانیش پەیوەندیت هەبوو؟\nتیسۆ: پەیوەندیم لەگەڵ كۆمەڵەش هەبوو. كەسێك هەبوو ناوی شێخ عیزدەین حوسێنی بوو، ئەویشم بینی. ریشی هەبوو، پیاوێكی پیر بوو.\nرووداو: لە یادەوەرییەكاندا باسی فەرهەنگێكی كوردی فەرەنسی دەكەیت، تۆ ئەو فەرهەنگەت نووسیوە؟\nتیسۆ: بەڵێ من فەرهەنگێكم نووسی، چونكە زۆر پێویست بوو بۆ خۆم و بۆ تیمە فەڕەنسییەكە، لە شنۆ دەستم كرد بە نووسینی ئەو فەرهەنگە. لەبیرمە ئەو فەرهەنگەم لە گوندێكی نزیك پیرانشار تەواو كرد. ئەو وشانەی تێدابوون كە لە ژیانی رۆژانەدا بەكاردێن، ناوت چییە؟ خەڵكی كوێی؟ چەند منداڵت هەیە؟ فەرهەنگەكە لە ئەرشیفی خۆمدا ماوە و وەكو شتێكی بەنرخ پاراستوومە.\nرووداو: بێجگە لە فەرەنسییەكان، دكتۆری دیكەی بیانی لێبوو؟\nتیسۆ: پزیشكی بیانی لێنەبوون، بەڵام لەبیرمە پزیشكێكی نەشتەرگەریی ئێرانی لێبوو، سەر بە موجاهیدینی خەلق بوو. كەسێكی زۆر چەپ بوو. هەندێكجار پێكەوە هاوكاریی پێشمەرگە بریندارەكانمان دەكرد.\nرووداو: چەندین پێشمەرگە لەبەردەستی تۆدا شەهیدبوون، بەڵام باسی پێشمەرگەیەك دەكەیت بەناوی مەحموود رەحمانپوور؟ بۆچی بەتایبەتی باسی شەهیدبوونی ئەو پێشمەرگەیە دەكەی؟\nتیسۆ: لەبەرئەوەی كەسێكی زۆر میهرەبان بوو. زۆر باش بوو، بۆ كوردستان شەڕی دەكرد نەك لەدژی حیزبەكانی دیكە. رەحمانپوور پیاوێكی زۆر بەهێز بوو، بەداخەوە رۆژێك لەلایەن سوپای پاسدارانەوە كوژرا. زۆر خەمبار بووم بەوە، چونكە شێوازی كوژرانی زۆر دڕندانە بوو، وەكو شێوازی داعش بوو.\nرووداو: لە ساڵی 1981 كاتێك فرانسوا میتران دەسەڵات دەگرێتە دەست لە فەرەنسا، لە كوردستان تەقەی خۆشی بۆ دەكەن، بۆچی، لەبەر خاتری تۆ بوو؟\nتیسۆ: ئێمە رادیۆیەكی بچووكمان هەبوو، لەو رادیۆیەوە هەواڵی سەركەوتنی فرانسوا میترانمان بیست، كۆمەڵێ پێشمەرگەم لە دەور بوون. لە ناكاو پێشمەرگەكان ئاڵای فەڕەنسایان بەرز كردەوە و دەستیان كرد بە تەقەكردن، دەیانگوت بژی فرانسوا میتران. لەبەرئەوەی لە بەرنامەی سیاسی فرانسوا میتران و پارتی سۆسیالیستی فەڕەنسیدا لەبارەی كاروباری نێودەوڵەتی گوتبوویان پێویستە هەوڵی پاراستن و یارمەتیدانی سێ نەتەوە بدەین، كورد و فەلەستینی و پۆلیساریۆ. بێگومان خەڵكی كورد زۆر دڵخۆشبوون بە سەركەوتنی فرانسوا میتران. بۆ من شتێكی زۆر سەرنجڕاكێش بوو.\nرووداو: ئەوكاتە تەنیا برینداری حیزبی دیموكرات و كوردی رۆژهەڵاتتان تیمار دەكرد، یاخود لەسەر ئەو سنوورانە كوردی شوێنەكانی دیكەیش سەردانیان دەكردن؟\nتیسۆ: راستە حیزبی دیموكرات حیزبی سەرەكی و خەڵكی ناوچەكە بوو، بەڵام كاری ئێمە ئەوە نەبوو تەنیا ژیانی پێشمەرگەكانی ئەو حیزبە رزگار بكەین. هاوكاریی هەموو خەڵكمان دەكرد. لەبیرمە جارێك سەردانی زیندانی حیزبی دیموكراتم كرد. لە ناو زیندانەكە دیلی سوپای پاسداران و خەڵكی ئێرانیی تێدا بوو، چارەسەری ئەوانیشمان دەكرد. ئەوە ئەركی ئێمە بوو. ئێمە هاوكاریی هەموو دانیشتووانمان دەكرد، خەڵكی سەر بە دیموكرات و كۆمەڵە و حیزبەكانی دیكە.\nرووداو: ئێوە لە بەغداوە هاتوچۆتان دەكرد، لەگەڵ دیموكراتیشدا دۆست بوون، دیارە ئاگاتان لەوە هەبووە كە عێراق بەچ شێوەیەك هاوكاریی دیموكراتی دەكرد؟\nتیسۆ: بەدیاریكراوی نازانم، بۆ ئێمە شتێكی نامۆ بوو كە دەمانبینی پەیوەندی لەنێوان سەددام و حیزبی دیموكرات هەبوو. دكتۆر قاسملوو بۆی روونكردمەوە كە ناچارە پشتگیری بەدەست بهێنێ بۆ ئەوەی بتوانێ هاتوچۆی دەرەوە بكات، هەروەها رەنگە بۆ وەرگرتنی پارە و چەك و ئەنجامدانی كاری دیكە. من بەتەواوی نازانم. ئەی پشتگیریی تاران بۆ مەسعود بارزانی چی بوو؟ ئەوەش نازانم.\nرووداو: حكومەتی فەرەنسا هاوكاریی حیزبەكانی رۆژهەڵاتی دەكرد؟\nتیسۆ: نەخێر، حكومەتی فەڕەنسا هیچ هەماهەنگییەكی لەگەڵ حیزبە كوردییەكان نەبوو. كورد لە فەڕەنسا نەناسراو بوو. كەس شارەزای پرسی كورد و كوردستان نەبوو. رەنگە تەنیا یەك دوو دیپلۆماتێك ئاگادار بووبن. تەلەڤزیۆنەكان باسیان نەدەكرد. بەداخەوە، تەنیا كۆمەڵگای مەدەنی و ئێن جی ئۆكانی وەكو ئێمە ئاگاداری ئەم شەڕە بوون. ئێمە هەوڵی پاراستنی خەڵكمان دەدا، یارمەتیمان دەدان.\nرووداو: بەڵام ئەوكاتە تەنیا هەر شەڕ نەبوو لە كوردستاندا، لە ساڵی 1982 یەڵماز گۆنای خەڵاتی كانی لە فەرەنسا وەرگرت، ئەی ئەمە هۆكارێك نەبوو بۆ ناساندنی زیاتری كورد لە فەرەنسا؟\nتیسۆ: بێگومان، لەو كاتەدا یەڵماز گۆنای نموونە بوو، لە فەڕەنسا ئایكۆنێك بوو. منیش دەمناسی و لە نزیكەوە چاوم پێی كەوتووە. ئەو كاتە كاری لەسەر دوایەمین فیلمی دەكرد لە دەوروبەری پاریس. لەكاتی دروستكردنی فیلمی دیوار لەلای بووم و سیناریۆكەیم خوێندەوە، فیلمێكی نایاب بوو باشترین رێگە بوو بۆ ناساندنی كورد. ئەو پیاوە كوردە توانی خەڵاتی چڵە خورمای زێڕین لە فێستیڤاڵی كان بەدەستبهێنێ. دوای ئەوەی یەڵماز گۆنای و كەنداڵ نەزان چاویان بە دانیاڵ میتران كەوت. دوای ئەوە ئینستتیوتی كوردییان لە پاریس دروستكرد. ئەوە بە هەوڵی یەڵماز گۆنای بەدەست هات. تاوەكو ئەو كاتەی مرد، ئیشی بۆ كوردستان كرد.\nرووداو: كەواتە مادام میتەران لەڕێگای یەڵماز گۆنایەوە ئاشنایەتی لەگەڵ كورد پەیدا كرد؟\nتیسۆ: بەڵێ لەو كاتەدا چاوی بە یەڵماز گۆنای كەوت. دوای ئەوە هەنگاو بە هەنگاو كوردی ناسی. من لە ساڵی 1981 كوردم ناسی، مادام میتران لە ساڵی 1983 یان 1984 كورد و ناوچە كوردنشینەكانی ناسی. ئەو كات بڕیاریدا شتێك بۆ خەڵكی كورد بكات، من سێ ساڵ بەر لەو كاتە ئەو بڕیارەم دابوو. كاتێك هەست بە هەستیاری دەكەی بەرامبەر داهاتووی گەلێك، هەوڵ دەدەی شتێكیان بۆ بكەی، ئێمەش هەوڵماندا شتێك بكەین.\nرووداو: خۆشەویستەكەت سەردانت دەكات، هەر لەبەر خاتری تۆ هاتبوو یان لە كوردستان كاری مرۆیی دەكرد؟\nتیسۆ: تۆ باسی هاوژینەكەم دەكەی وایە؟ جارێك بە دكتۆر قاسملووم گوت من پێویستە بگەڕێمەوە فەڕەنسا. گوتی نەخێر لێرە پێویستمان پێتە و دەبێ بمێنیتەوە. منیش گوتم تكایە پێویستە بڕۆم، ئەوكات هاوژینم نەبوو، خۆشەویستم بوو. بە قاسملووم گوت خۆشەویستەكەم لە پاریسە، ناوی كاترینە. پێویستمان بەوەیە هەندێك كات پێكەوە بەسەربەرین. ئەویش گوتی باشە من چارەسەرم پێیە، تۆ لێرە بمێنەوە، من پارەی سەفەری هاتنی خۆشەویستەكەت دەدەم. بەوجۆرە ئەویش هات بۆ كوردستان. بێگومان ئەوە بۆ من بوو، بەڵام سوودی هەبوو بۆ خەڵكی كورد، لەگەڵ من هاوكاریی خەڵكی كوردی دەكرد لەو شەڕەدا. بێگومان هەموو ژیانی لەگەڵ من سەرقاڵی ئەو مەسەلەیە بووە.\nرووداو: لەلایەك دكتۆرێكی فەرەنسی خزمەتی بریندارەكانی پێشمەرگە دەكات و لەلایەكی دیكەوە بۆمبی فەرەنسی لە كوردستان دەتەقێنرێتەوە، ئەو بریندارانەی بە بۆمبی فەرەنسی بریندار دەبوون، دەیانهێنان بۆ لای تۆ تیماریان بكەیت؟\nتیسۆ: بێگومان ئەوە پارادۆكسە. ئەوكات كوردی ئێران لەلایەن سەددامەوە پشتگیری دەكران، كوردی عێراقیش لەلایەن تارانەوە. ئەوە پارادۆكس نییە؟ لە وڵاتی منیش هەندێك كەس بۆمبیان دروستدەكرد، وڵاتەكەشمان بە چەند رژێمێكی دەفرۆشتنەوە. دوای ماوەیەك پێویستی كرد ئێمەی فەڕەنسی ئەوانە چارەسەر بكەین كە بە بۆمبی فەڕەنسی بریندار بووبوون. بابەتەكە پارادۆكسە، بەڵام من دەتوانم چی بكەم؟


ماوه‌ی ٣١ ساڵه ته‌نها پیتزا ده‌خوات | ماڵپەرى احمد على\nماوه‌ی ٣١ ساڵه ته‌نها پیتزا ده‌خوات\nئافره‌تێکی به‌ریتانی ماوه‌ی ٣١ ساڵه به به‌رده‌وامی ژەمی پیتزا ده‌خوات و پزیشکه‌کانیش هۆشیاری ده‌ده‌ن، ئه‌گه‌ر له‌خواردنی پیتزا به‌ردوام بێت ئه‌گه‌ری مردنی زۆره.\nرۆژنامه‌ی زه‌سه‌نی به‌ریتانی بڵاویکرده‌وه، کلیر سیمۆنزی ته‌مه‌ن ٣٣ ساڵ، له‌ماوه‌ی ٣١ساڵی رابوردودا ته‌نها پیتزای خواردوه.\nپزیشکه‌کانی ئه‌و وڵاته‌ش رایده‌گه‌یه‌نن، ئەوکارە جۆرێکه له مانگرتن له خۆراکه‌کانی دیکه و به‌رده‌وامبونیش له‌سه‌ر خواردنی پیتزا به‌و شێوه‌یه، ئه‌گه‌ری توشبونی به جه‌ڵته‌ی دڵ و ده‌ماغ زیاد ده‌کات.\nله‌لێدوانێکیشدا سیمۆنز رایگه‌یاندوە: له‌به‌رامبه‌ر خواردنی پیتزا به‌و شێوه‌یه، به‌به‌رده‌وامی وه‌رزش ده‌که‌م و ئاوی زۆر ده‌خۆمه‌وه، به‌ڵام پزیشکه‌کان پێیان راگەیاندوم، له‌شت ڤیتامین و ماده کانزاییه‌کانی زۆر که‌مه.\nئەو ئافرەتە بەریتانیە ره‌تیشیکردوه، واز له خواردنی پیتزا بهێنێت.\n« به ڤیدیۆ؛ مامۆستایه‌ك پۆلێك خوێندكاری بنه‌ڕه‌تی ده‌گریه‌نێت\nلە (ڤالانتاین)دا، گورچیلەی پێشکەشی خۆشەویستەکەی کرد »


وێنەو زانیاری.. سەیرترین‌و جوانترین ئەشكەوتەكانی جیهان\n04/09/2019 350 جار خوێندراوه‌ته‌وه\nزۆرێك لە ناوچە گەشتیارییەكانی جیهان هەندێك ئەشكەوتی نامۆو دەگمەنیانی ئەتۆیان تێدایە، كە بوونەتە جێگای سەرنجراكێشانی گەشتیاران‌و ساڵانە بەهەزاران كەس سەردانیان دەكەن.\nئەو ئەشكەوتانەی خوارەوە بەشكڵ و شێوە ناوزەكانیان جیادەكرێنەوە و لەلایەن پێگەی رۆژنامەی میرۆر ئۆنلاینی بەریتانی وەك نامۆترین ئاشكەوتەكانی جیهان هەژمار كراون:\nئەشكەوتی بیناگیل لەپرتوگال\nئەم ئەشكەوتە سەرنجراكێشە دەكەوێتە نزیك كەنارێكی دەریایی لەناوچەی بیناجیل لەپرتوگال، گەشتیاران دەتوانن لەڕێگای گەشتی ڕێكخراو بە بەلەم بۆی بچن.\nئەشكەوتی شین لە كڕواتیا\nئەشكەتە شینەكە دەكەوێتە دورگەی بیشیفۆ لە كڕواتیا، بەرەنگە شینەكەی جیادەكرێتەوە، كە بەهۆی شكانەوەی تیشك لەدەرچەی ئەشكەوتەكە دروست دەبێت، لەڕێگای بەلەمەوە نەبێت گەشتیاران ناتوانن بیگەنێ.\nئەشكەوتەكانی كارلسباد لەئەمەریكا\nدەكەوێتە ویلایەتی نیو مەكسیكۆ، كە نیشتیمانی ١١٩ ئەشكەوتە، پارێزراوی سروشتی كارلسباد یەكێكە لە دەوڵەمەندترین ناوچەكان بە ئەشكەوت لە جیهاندا.\nئەشكەوتە كریستاڵییەكانی ئایسلاند\nئەم ئەشكەوتانە دەكەونە ناو رووبارە سەهۆڵینەكانی ئایسلاند، ئەمەش وایلێدەكات دیمەنێكی دڵرفێنی هەبێت، گەیشتن بە ئەشكەوتەكان تەنیا لەڕێگای رێبەری پسپۆڕەوە دەبێت.\nئەشكەوتی فینگاڵ لە سكۆتلەندا\nستوونە بەردینە شەشپاڵووییەكان لەملیۆنان ساڵەوە بەهۆی تەقینەوە گڕكانییەكانەوە درووست بوون، ئەشكەوتەكە دەكەوێتە دوورگەی ستافا، كە هیچ كەسێكی لێ نیشتەجی نییە، گەیشتن بە ئەشكەوتەكە لەڕێگای بەپێ رۆیشتن دەبێت.\nئەشكەوتی فرایا ناخون لەڤێتنام\nئەو ئەشكەوتە زەبەلاحە چاڵێكی پر لە درەختی چڕ و سەوزی تێدایە، لەناو ئەشكەوتەكەدا تێبینی بوونی بەشێك دەكرێت، كە تەنیا ٤٠٠ مەتر لە كەناری دەریاوە دوورە ، دەبێت بەپیادە رۆیشتن بگەیتە ئەشكەوتەكە .\nئەشكەوتەكانی باتامبانگ لە كەمبۆدیا\nئەم پێكهاتە سرووشتییە رازاوانە دەكەونە بناری چیای بنوم سامبیو، هەموو رۆژێك كاتی خۆرئاوابوون گەشتیاران لەو جێگایە كۆدەبنەوە بۆ بینینی ئەو هەزاران شەمشەمە كوێرەی لەقڵیشە بەردەكانی ناو ئەشكەوتەكە دێنە دەرەوە.


ھەمووما دەزانین کە لە بەغدا و سەرجەم شارە شیعیەکاندا خۆپیشاندان لە دژی حکومەتی بەغدا بەڕێوە دەچێت. تا ئێستاش سروشتی طائیفی بەسەر خۆپیشاندانەکانەوە زاڵە. تا جەماوەرەکەش سەر بە ئاراستەیەکی طائیفیی و دینی بن، بە ئاسانی جڵەویان دەکەوێتە دەست ئەو چەند مەرجەعە شیعییانەی کە لە نەجەف، کەربەلا و کوفە، بە وردی چاوەدێری دۆخەکە دەکەن و لە کاتی پێویستیشدا، بە دەرکردن و بڵاوکردنەوەی «فتوا»کانیان، خۆپیشاندەران ئاراستە دەکەن.\nڕاگەیاندنی کوردیی، نە کەسیان لەو شوێنانە ھەیە و نە کەسێکی شارەزا بە باڵ و حیزب و مەرجەعە شیعییەکانیشیان دەست دەکەوێت، تا شیکردنەوەیەکی لۆژیکانەیان بۆ بکات و لە خەڵکی بگەیەنێت چی دەگوزەرێت. داخستنی ھێڵەکانی ئینتەرنێتیش لە بەغدا و سەرجەم شارە عێراقیەکان، بەر چاوی لێکۆڵەرەوانی ھەندەی دی لێڵ کردووە.\nئەوەی ئێستا چالاکانە ھەواڵ لەسەر ڕووداوەکان دروست دەکات و وێنەی کۆنی ساڵانی دی و وێنەی فەیک و ئەو کەمە وێنە و فیلمانەش تێکەڵاو دەکات، کە لە ناو خۆپیشاندەرانەوە دەگەیەندرێنە ھەولێر، ژمارەیەک سایتی بەعسیەکانن.\nئەو سایتانە، کە ھەندێکیان تەنیا چەند ڕۆژێکە کراونەتەوە، لە چەندان شوێن و بە ڕایەڵێکی وردی ھاوکاری و دابەش کردنی کارەکان، ھەواڵ دەرخواردی خەڵکی عێراق دەدەن.\nسایتەکان، لە ھەولێر، عەممانی پایتەختی ئوردەن، ئەستەمبول و دوبەی کارەکانیان دەکەن.\nلە کاتێکدا تۆڕە جیھانییەکانی ھەواڵ، لە بابەتی ڕویتەر، ئاسوشێتدپرێس و بی بی سی، خۆیان لە ڕاگواستنی ھەواڵی سەر ئەو تۆڕانە دەبوێرن و ناچارن بەو کەمە زانیاریانە قەناعەت بێنن، کە لە سەرچاوەی دڵنیاتر دەستیان دەکەوێت، سایتە ھەواڵیەکانی کوردیی و لاپەڕەی شەخسیی چالاکوانانی کورد، سیخناخ بوون، بە بڵاوکردنەوەی ھەواڵی ڕاگوێزراوی سایتە بەعسییەکان و لایەنگرانی صەددام حسێن.\nچل ساڵ لە ناسینی قادری حاجی عەلی


قەرەچووغ.. هاوپەیمانان 27 مۆڵگەی تیرۆریستانیان بۆردوومانكرد - تۆڕی میدیایی خەڵک\nفڕۆكە جەنگییەكانی هاوپەیمانان 27 مۆڵگەی تری تیرۆریستانی داعشیان لە سنووری چیای قەرەچووغ بۆردوومانكرد.\nسیروان بارزانی، لێپرسراوی میحوەری گوێڕ – مەخمووری پێشمەرگە ڕایگەیاند، لە بەرەبەیانی ئەمڕۆ هەینییەوە تا دوای نیوەڕۆ، فڕۆكە جەنگییەكانی هاوپەیمانان 27 مۆڵگە و حەشارگەی تری داعشیان لە چیای قەرەچووغی سنووری قەزای مەخموور بۆردوومانكردووە.\nسیروان بارزانی وتیشی، “زیانە گیانییەكان نەزانراون، بەڵام مۆڵگە و حەشارگەكانیان خاپووركراون و چەك و تەقەمەنییەكانیشیان لەنێوبراون”.\nلێپرسراوی میحوەری گوێڕ – مەخمووری پێشمەرگە باسی ئەوەشی خستەڕوو، بۆردوومانەكان بەردەوام دەبن “تا ئەوكاتەی دڵنیادەبینەوە لەوەی كە هیچ بنكە و سەنگەرێكی داعش لەو سنوورە نەماوە”.\nجێی ئاماژەیە، لە ڕۆژانی چوارشەممە و پێنجشەممەی ڕابردووش، فڕۆكە جەنگییەكانی هاوپەیمانان 28 جار داعشیان بۆردوومانكرد و 10 مۆڵگەیان خاپووركرد.\nئەمینداری گشتیی وەزارەتی بەرگریی عیراق، لەگەڵ فەرماندەی ھێزەكانی ناتۆ لە عیراق، چۆنیەتی پتەوتركردنی ھاوكاریی و ھاھەنگییە ھاوبەشەكانیان تاووتوێ…\n24 شوبات 2021 10.32 pm\nئەمینداری گشتیی وەزارەتی بەرگریی عیراق، لەگەڵ فەرماندەی ھێزەكانی ناتۆ لە عیراق، چۆنیەتی پتەوتركردنی ھاوكاریی…


بەوێنە.. بەرزبوونەوەی پلەكانی گەرما لە ئەوروپا – تۆڕی میدیایی خەڵک\nبەوێنە.. بەرزبوونەوەی پلەكانی گەرما لە ئەوروپا\n2018/08/05 - 1:27 PM\nبەرز بوونەوەی پلەكانی گەرما لە وڵاتانی ئەوروپا بێ پێشینەیە و رێكخراوەكانی كەشناسیش رایدەگەیەنن، پلەكانی گەرما لە رۆژانی داهاتوو بەرزتر دەبنەوە.\nتۆڕی (BBC) بڵاویكردەوە، لە ئێستادا بەرزترین پلەكانی گەرما لە ئەوروپا دەكەوێتە یۆنان بە پلەی 48 كە لە ساڵی 1977 ئەم پلەیە تۆمار كراوەو چاوەڕوانیش دەكرێت ئەمڕۆ لە پورتوگال و باشوری ئیسپانیا پلەكانی گەرما بۆ 47 پلە بەرز ببنەوە.\nرێكخراوی كەشناسی ئیسپانیا هۆشداری ئەوەی داوە كە شەپۆلەكانی گەرما بەتایبەت لە باشوری رۆژئاوای ئیسپانیا بەرزتر دەبنەوە.\nلای خۆشییەوە حكومەتی ئیتالیا ئاشكرایكرد، كە هۆشداری سوری داوەتە هاووڵاتییان كە پلەكانی گەرما روو لە بەرزبوونەوە دەكەن.\nخۆپیشاندەران داوای دەستلەكاركێشانەوەی ئەندامانی ئەنجومەنی پارێزگاكان دەكەن\nبەوێنە.. خێزانێك داوای هاوكاری بۆ دۆزینەوەی كوڕەكەیان دەكەن\nبەڤیدیۆ؛ ڕاستی و دروستی وێنەكە ئاشكرادەبێت\nوێنەیەك لە تۆڕە كۆمەڵایەتییەكان بڵاودەبێتەوە و دەڵێن زیاد ئەسعەدە\nپلەكانی گەرما بەرزدەبنەوە و خۆڵبارین دەبێت\nلە وڵاتێكی ئەوروپا پەنابەرانی عیراقی زۆرترینن\nشارێكی عیراق بەرزترین پلەی گەرما لە جیهاندا تۆمار دەكات


سه‌رۆكی شاره‌وانی مونیئاپلس له‌لایه‌ن خۆپیشانده‌رانه‌وه ده‌ركرا\nئا: لوقمان غه‌فوور\nجاكۆب فرای، سه‌رۆكی شاره‌وانی مه‌نیئاپلس-ی ویلایه‌تی مینیسۆتا له‌لایه‌ن خۆپیشانده‌رانه‌وه كرایه ده‌ره‌وه ئه‌ویش دوای ئه‌وه‌ی، وتی: "من پشتگیری ئه‌وه ناكه‌م كه بودجه‌ی پۆلیسی شاره‌كه ببڕدرێت و پۆلیس له‌شاره‌كه نه‌مێنێت".\nئه‌م وه‌ڵامه‌ی جاكۆب كاتێك بوو كه له‌نێو خۆپیشانده‌راندا، رێكخه‌ری مه‌راسیمه‌كه لێی پرسی به به‌ڵێ یان نه‌خێر وه‌ڵاممان به‌ره‌وه "ئایا پشتگیری ئه‌وه ده‌كه‌یت كه بودجه‌ی پۆلیس ببڕدرێت؟" ئه‌و له‌بری ئه‌وه‌ی به "نه‌خێر" وه‌ڵامبداته‌وه، وتی: "من به ته‌واوی پۆلیس له شاره‌كه ره‌تناكه‌مه‌وه".\nله دوای ئه‌وه‌وه به‌شێك له خۆپیشانده‌ران هاواریان كرد و هۆتافیان كێشا: "بڕۆ ماڵه‌وه جاكۆب.. بڕۆ ماڵه‌وه".\nخۆپیشانده‌ران له ئێستادا داوای ره‌تكردنه‌وه و بڕینی بودجه‌ی پۆلیس ئه‌كه‌ن له شاری مه‌نیئاپلس.\nخۆپیشاندانه‌كان له ئێستادا به‌زۆری به‌شێوه‌یه‌كی ئاشتیانه له‌شه‌قامه‌كانی ئه‌مریكادا به‌رێوه‌ده‌چێت. له شاری مه‌نیئاپلس رۆژانه به‌شێوه‌یه‌كی ئاشتی له‌ناو پاركی پۆتینۆ فیلد و به‌رده‌می پاركه‌كه كۆده‌بنه‌وه. رۆژی 6ی جۆن ئه‌و داوایه‌یان له جاكۆب فرای سه‌رۆكی شاره‌وانی كرد كه پاڵپشتی داواكه‌یان بكات به ره‌تكردنه‌وه‌ی بودجه‌ی پۆلیسی شاره‌كه.\nئه‌و گروپه‌ی كه ئێستا خۆپیشاندانه‌كانی شاره‌كه به‌رێوه‌ده‌به‌ن ناویان له‌خۆیان ناوه "روانینی ره‌شپێسته‌كان".\nرۆژی 5ی جون ئه‌نجومه‌نی مه‌نیئاپلس بڕیاریدا كه پۆلیس ئه‌ژنۆ نه‌خاته سه‌ر ملی تاوانبار له‌كاتی ده‌ستگیركردنیدا و توندوتیژی به‌كارنه‌هێنێت. هه‌روه‌ها پۆلیسه هاوڕێكه‌ی بۆی هه‌یه خۆی هه‌ڵقورتێنێته ناو ئه‌و پۆلیسه‌ی كه سه‌رقاڵی ده‌ستگیركردنه ئه‌گه‌ر زانی توندوتیژی ئه‌كات به‌رامبه‌ر تاوانباره‌كه. به‌ڵام دوو بڕیاره پێویستی به‌ره‌زامه‌ندی حاكمی شاره‌كه هه‌یه، ئیمزای له‌سه‌ر بكات.\nدوای كردنه ده‌ره‌وه‌ی جاكۆب له نێو خۆپیشانده‌راندا به رۆژنامه‌نووسانی وت: "من به‌رپرسیارێتیم هه‌یه، ناتوانم بریاری نادروست بده‌م". وتیشی:"خۆپیشانده‌ران، وتیان: تۆ له‌گه‌ڵ ریفۆرمی له پۆلیس؟. وتم: به‌ڵێ. وتیان: تۆ له‌گه‌ڵ ئه‌وه‌ی سزای پۆلیس بدرێت؟ وتم: به‌ڵێ. به‌ڵام له‌گه‌ڵ ره‌تكردنه‌وه‌ی پۆلیس نیم له‌شاره‌كه".\nله‌دوای 12رۆژ خۆپیشاندان له ئه‌مریكا به‌هۆی گیانله‌ده‌ستدانی جۆرج فلۆید پیاوه ره‌شه‌كه‌ی شاری مه‌نیئاپلس-ی ویلایه‌تی مینیسۆتا له رۆژی 26 ئایار له‌ژێر ده‌ستی (دیریك شۆڤین) ی ئه‌فسه‌ری پۆلیس، هێشتا دیار نییه خۆپیشاندان كه‌ی كۆتایی دێت.


هەمان تاس و هەمان حەمام:\nبەشێکی دیکە لە دیمانەکەی کاک خالید عەزیزی دووبارەکردنەوەی هەمان ئەو گوتە بێ ناوەڕۆکانەیە کە لایەنە داڕماوەکانی پارچەکانی دیکەی کوردستان لە ڕابردوودا ئاڕاستەی هەر یەک لە "پەکەکە و پەیەدە"یان دەکرد . چونکە کاتێک بەڕێز "کاوە جەم" پرسیار لە ئاغای عەزیزی دەکات و دەڵێت:\nبە لەبەرچاوگرتنی دۆخی ئێستای کوردستانی سووریا و نفوزی پەکەکە و پژاک لە شارەکانی باشوور و باکووری کوردستانی ئێران، پێت وانییە لە دواڕۆژدا پەکەکە دۆخەکە کۆنتڕۆڵ دەکات نەک ئێوە؟\nئاغای عەزیزیش لە وەڵامدا دەڵێت:\n[کوردستانی ئێران، کوردستانی سووریا نییە. پەکەکە لەمێژە لە سووریا بووە و ژیاوە و لەوێ خۆی گرتووە، بەڵام بوونی پەکەکە لە کوردستانی ئێران بەو شێوەیە نەبووە. پەکەکە دەیەوێ لە هەموو پارچەکانی کوردستاندا شتێک بۆخۆی دروست بکات، هەر بۆیەیش پژاک دروست بوو. پژاک هەڵقوڵاوی بیروبۆچوون و خواستی خەڵکی کوردستانی ئێران نییە و ئێستایش نفوز و ئیعتبارێکی ئەوتۆی نییە.\nپژاک لەو ماوەیەدا کەرستەیەک بووە بە دەست پەکەکە و هەر کاتێک بە باشی زانیوە و پێویستیان بووە، شەڕی چەکداری لە دژی ئێران پێ کردوون. بۆیە پێم وا نییە بیرۆکەی ناسیۆنالیستی لە کوردستانی ئێران لەگەڵ عەقڵییەتی پەکەکە یان پژاکدا بگونجێت].\nدەوڵەتی تورک دەڵێت (پەکەکە تیرۆریستە و هەڵقوڵاوی بیر و بۆچوون و خواستی کوردی تورکیا نییە و هیچ نفوز و ئیعتبارێکی ئەوتۆشی نییە)!\nخالید عەزیزیش دەڵێت (پژاک هەڵقوڵاوی بیر و بۆچوون و خواستی کوردستانی ئێران نییە و ئێستایش نفوز و ئیعتبارێکی ئەوتۆی نییە)!\nبە وردبوونەوە لەم دوو لێدوانەی سەرەوە دەردەکەوێت کە خالید عەزیزی کورتی نەهێناوە لەو ئەرکەی کە بۆ دژایەتیکردنی پەکەکە و پژاک بۆی دیاری کراوە. دەنا کەسێک کە هێشتا لە دوی ناسنامەی حیزبەکەی وێڵ بێت و هاوکەمپنشینەکانی ئامادە نەبن وەکو حیزب بیناسن و بە برادەرانی دابڕاو ناویان بێنن ، ئیتر چ پەیوەندییەکی بەم لێدوانەوە هەیە کە گوتەی ڕۆژانەی تورکە فاشیەکانە دژ بە پەکەکە؟!\nلە سەرەتای ١٩٨٠کاندا "ئەنیا تەڤگەری کوردی تورکیا کە پێکهاتەی ١٧ حیزب بوو" دەیانگوت (پەکەکە هەڵقوڵاوی بیر و بۆچوون و خواستی خەڵکی کوردستانی تورکیە نییە و ئێستایش نفوز و ئیعتبارێکی ئەوتۆی نییە) . لە کاتێکدا کە خودی "ئەنیا تەڤگەر"ی ناوبراو میلەتیان فەرامۆش کردبوو بۆ کەمالیستەکان و خۆیشیان لە بەهەشتەکەی ئەوروپادا ژیانیان بەسەر دەبرد ، بەڵام کات هات و چوو کە پەکەکە بوویە گەل و گەلیش هەموو جێگەکانی پڕ کردەوە ، ئەنیا تەڤگەریش نەک هەر لە میلەت دابڕان بەڵکو کەوتنە زبڵدانی مێژووەوە و دواین کەسیش لە ئەنیا تەڤگەر "کەمال بورقا"ی بوو کە گەڕایەوە ئامێزی ئەردۆغان و بە دیموکراتیەکەی ئاکەپە شاد بوو.\nتا دوو مانگ بەر لە ئێستاش ، ئەنجومەنی نیشتمانی کوردی سوریا کە زادەی ١٦ حیزبە ، دەیانگوت (کوردستانی سوریە کوردستانی تورکیە نییە ، پەیەدە هەڵقوڵاوی بیروبۆچوون و خواستی خەڵکی کوردستانی سوریە نییە و نفوز و ئیعتبارێکی ئەوتۆی نییە) . لە کاتێکدا ئەم ئەنجومەنە پێیەکیان لە ئەنقەرە و پێیەکەی دیکەیان لە هەولێر بوو . بەڵام لەگەڵ تێپەڕبوونی کاتدا شوێنی پەیەدە بوویە ئامێزی گەل ، پەیەدەش بوویە پارێزەری گەل و سەرکەوتوترین سیاسەتیشی خستە خزمەتی ڕۆژئاوای کوردستان . تەنها کارێکیش کە بۆ ئەنجومەنی ناوبراو مایەوە دەرکەوتن لە ئەنقەرە بە دەستی بەتاڵ و هانابردن بۆ بارزانی بوو تاکو لەلایەن پەیەدەوە قبوڵ بکرێن.\nهەرچەند پێکهاتەکانی "ئەنجومەنی نیشتمانی کوردی سوریا" ئۆردوگانشین نەبوون و لە ڕۆژاوای کوردستانیش دانەبڕابوون کەچی لە بەرامبەر سیاسەتی پەیەدەدا شکستیان خوارد . بەڵام خالید عەزیزیەک کە سەرتاپای ژیانی لە هەڵهاتندا بەسەر بردووە و حیزبەکەشی زیاتر لە ٢٥ ساڵە لە ڕۆژهەڵات دابڕاوە و میلەتی سپاردووە بە چارەنووس و ئۆردوگانشینیشی کردۆتە پیشە ، هێشتاش خۆی دەکاتە زمانحاڵی هەموو ڕۆژهەڵاتیەکان و لەبری هەموویان بڕیار دەدات و دەڵێت " پژاک هەڵقوڵاوی بیر و بۆچوون و خواستی کوردستانی ئێران نییە و بیرۆکەی ناسیۆنالیستی لە کوردستانی ئێران لەگەڵ عەقڵییەتی پەکەکە یان پژاکدا ناگونجێت ".\nحیزبی دیموکرات ٦٧ ساڵ لە تەمەنی بەسەر برد ، لەو ماوە دوور و درێژەدا کەمتر لە ساڵ و نیوێک لە نێوخۆی بەشێکی کەم لە ڕۆژهەڵاتی کوردستان "موکریان" و باقییەکەی لە هەڵهاتن و دوورە وڵاتی بەسەر بردووە . تا ئەو کاتەی هێزی جوڵەیان هەبوو لە عێراق و ژێر چاودێری بەعسدا بوون . کاتێک جوڵەیان لێ بڕا، بوونە موچەخۆر و کەرەستەیەکی هەرزان بەهای بەر دەستی یەکێتی و پارتی "پەیوەندی کۆماری ئیسلامیش بە یەکێتی و پارتیەوە لە کەس شاراوە نییە" ، کەچی هێشتاش ئاغای عەزیزی تۆمەتی کەرەستەبوون دەخاتە پاڵ پژاک!\nپژاک لە نۆ ساڵەی تەمەنیدایە و لەو ماوەیەشدا تەنها بۆ چاوتروکانێک لە میلەت دانەبڕاوە و سەری بەرزیشیان بۆ موچەی یەکێتی و پارتی نەوی نەکرد . ئەگەر حیزبی دیموکرات بە ٦٧ ساڵ نەیتوانی سنوری موکریان دەرباز بکات ئەوا پژاک لە کورتترین ماوەدا گەیشتە هەر جێگەیەک کە کوردی لێ بێت "چ باکوری خۆراسان و چ لوڕستان ، چ ئیلام و چ کرماشان" ئەمە وەک پژاک . بەڵام بوونی پەکەکە لە ڕۆژهەڵاتدا لەو ماوەیە زیاترە ، دیرۆکی بوونی پەکەکە لە ڕۆژهەڵات یەکسانە بە دیرۆکی هەڵهاتنی حیزبەکەی کاک خالید عەزیزی لە ڕۆژهەڵات ، ئەو دیرۆکەش چارەکە سەدەیەکی دەرباز کردووە ، کەچی هێشتاش کاک خالید دەڵێت "پێم وا نییە بیرۆکەی ناسیۆنالیستی لە کوردستانی ئێران لەگەڵ عەقڵییەتی پەکەکە یان پژاکدا بگونجێت"!!!\nبریا کاک خالید عەزیزی بەر لەم لێدوانە ، پرسیاری لە مەلا عەبدوڵا بکردایە کە ئاخۆ کوچە و کۆڵانەکانی بەغدا شارەزاترە یاخود کوچە و کۆڵانەکانی ئێستای سەردەشت؟\nبریا کاک خالید پرسیاری لە خۆی بکردایە کە ئاخۆ ژیانی سیاسی خودی خۆی زیاترە لە ڕۆژهەڵات یان ژیانی سیاسی نوێترین کادری پژاک؟\nکاک "کاوە جەم" لە پرسیارێکی دیکەدا دەپرسێت: لەو بارەیەوە قسەتان لەگەڵ پەکەکە یان پژاک کردووە؟\nکاک خالیدیش دەڵێت:\n[ئێمە لەگەڵ پژاک قسەمان نەکردووە و ئەگەر بیکەین، ئەوا لەگەڵ پەکەکە قسە دەکەین، چونکە لە ڕوانگەی ئێمەوە پژاک لقێکی پەکەکەیە. لە ئێستادا زەروورەتێکمان نەبینوە. بەڵام لە هەندێ بۆنەدا هانمان داون کە پەکەکە سیاسەتکردنێکی بەرپرسیارانەی هەبێت و دۆخی هەرێمی کوردستان لەبەرچاو بگرێت و تێبکۆشێت لەو کرانەوەیەی لە تورکیایە سوودی لێ وەربگرێت و توندوتیژی نەنوێنێت. هەمیشەی گوتوومانە دەستێوەردانی ئێوە لە پارچەکانی دیکە کوردستان جگە لە زیان، هیچی دیکەی لێ ناکەوێتەوە].\nلە سەرەتادا پێویستە بڵێم بەکارهێنانی دەستەواژەکانی (کرانەوە لە تورکیا – توندوتیژی نواندنی پ‌ک‌ک – دەستێوەردان و زیانگەیاندنی پ‌ک‌ک بە پارچەکانی دیکەی کوردستان) لە زمانی خالید عەزیزی‌یەوە ، دووبارەکردنەوەی ئەو دەستەواژانەن کە ئەردۆگان و تورکیە و ئێران"بە تایبەت ناوەندە ئەمنیەتیەکانی حکومەتی ئێران" سەبارەت بە پ‌ک‌ک و پژاک دەریدەبڕن ، واتە هیچ گومانێک ناهێڵێتەوە کە ئەم پەیامە لەلایەن تورکیە و ئێرانەوە نێردراوە.\nهەڵبەت خالید عەزیزی یەکەم کەس نییە کە داخوازیەکانی ئەردۆغانی بەجێ هێناوە و بەر لەویش "عبد الباست سەیدا"ی خۆفرۆش لە ئەنقەرەوە گوتی (ئێمە دژ بە دەسەڵاتداری پەیەدەین لە شارە کوردنشینەکان ، دەبێت بە غەیری ئاڵای سوپای سوریای ئازاد هیچ ئاڵایەکی دیکە هەڵنەکرێت ، دەستێوەردانی پەکەکە لە شارە کوردیەکان جگە لە زیان هیچی دیکەی لێ ناکەوێتەوە).\nئاشکرایە لەسەر داوای تورکیا پەکەکە کەوتە لیستی تیرۆرەوە ، خالید عەزیزیش دەڵێت "پژاک لقێکی پەکەکە"یە ، واتە دەخوازێت هەمان پەیام بە دۆستەکانی تورکیا بدات تاکو پژاکیش بخەنە لیستی تیرۆرەوە . بێگومان پەیامێکی لەو جۆرەش داوای هیچ کوردێکی نیشتمانپەروەر نییە چونکە ئەوانەی دەخوازن لایەنێکی کوردی بخرێتە لیستی تیرۆرەوە یان داگیرکەرانن یان خیانەتکارانن.\nخالید عەزیزی دەڵێت (ئێمە لەگەڵ پژاک قسەمان نەکردووە و ئەگەر بیکەین، ئەوا لەگەڵ پەکەکە قسە دەکەین) . ئەم گوتەیە زۆر دوورە لە ڕاستیەوە ، چونکە من خۆم ئاگاداری ئەم دیدارانە هەم لەو بارەیەوە:\n١- لە سەرەتای لێک دابڕانی حیزبی دیموکرات ، دوو جار مەلا حەسەنی ڕەستگار سەردانی بەرپرسانی پژاکی کرد و قسەی زۆریشیان کرد دەربارەی هاوکاری نێوان پژاک و حدک.\n٢- هێشتا چوار مانگ بەسەر لێک دابڕانی حیزبی دیموکرات‌دا دەرباز نەببوو کە بەڕێزان "مستەفا شەڵماشی و کاوە ئاهنگەری" سەردانی سەرۆکی پژاکیان کرد لە کۆنگرەی نەتەوەیی کوردستان و قسەی زۆریان کرد لەسەر چۆنیەتی هاوکاریکردنی نێوان پژاک و حدک.\n٣- چوار ساڵ بەر لە ئێستا ، هەیئەتێکی حیزبی دیموکرات چوونە قەندیل و دیداریان لەگەڵ بەرپرسانی پژاک ئەنجامدا بە مەبەستی هاوکاریکردن (بە داخەوە ناوی سەرۆکی هەیئەتەکەم لەبیر نەماوە).\n٤- سێ حەفتە دوای چوونی ئەو هەیئەتە ، هەیئەتێکی دیکە بە سەرۆکایەتی مەلا عەبدوڵای حەسەنزادە چوونە قەندیل بۆ دیداری پژاک و لە لایەن بەرپرسانی پژاکەوە پێشوازیان لێکرا . دوای گفتوگۆیەکی چڕ و پڕ مەلا عەبدوڵا گوتی "دەمانەوێت لە ئۆردوگانشینی ڕزگارمان بێت و بێینە قەندیل".\nبەرپرسانی پژاکیش گوتیان "قەندیل ماڵی هەموو ئازادیخوازێکە و ئێمەش کەیفخۆش دەبین کە براکانمان بێنە نزیکمان ، هەم جێگەتان بۆ دابین دەکەین و هەم هاوکاری مادی و مەعنەویشتان دەکەین" . بەڵام کاتێک مەلا عەبدوڵا ئەم وەڵامەی بیست ، یەکسەر گوتی "دە کەوای لێهات دەچین پرس بە یەکێتی نیشتمانی کوردستان دەکەین با بزانین چی دەڵێن".\nبەڵام کاتێک ئەم هەیئەتەی حیزبی دیموکرات گەڕایەوە ، نەک هیچ هەنگاوێکی نیشتمانپەروەریان نەنا بەڵکو مەلا عەبدوڵای حەسەنزادە لە کۆبوونەوەی حیزبەکەیدا گوتبووی " بۆیە چوینە قەندیل تاکو فێڵ لە پژاک بکەین ".\n٥- ساڵ و نیوێک بەر لە ئێستا لە "ستۆکهۆڵم" ، بەڕێز ڕەحیمی محەمەدزادە زەنگی بۆ سەرۆکی پژاک لێدا و قسەی زۆریان کرد بۆ نزیک بوونەوە لە پژاک ، هەر لە هەمان ڕۆژدا سێ جاری دیکە زەنگ بۆ بەڕێز حاجی ئەحمەدی لێدرا (دوو جار لە لایەن کاک ڕەحیمی محەمەدزادە و جارێکیش لە لایەن خودی کاک خالید عەزیزیەوە) بۆ قسەکردن لەسەر هاوکاری نێوان پژاک و حدک ، بەڵام بە داخەوە لەو کاتەدا حاجی ئەحمەدی دەرکەوتبوو.\nخۆشبەختانە هەموو ئەو کەسانەی کە ناویان هاتووە لە ژیاندا ماون و دەکرێت پرسیار لەو بارەیەوە بکرێت بۆ ڕاستی و دروستی ئەم گوتەیە . کەچی کاک خالید خۆی لە ئاستی ئەو دیدارانە نەبان دەکات و دەڵێت " ئێمە لەگەڵ پژاک قسەمان نەکردووە و ئەگەر بیکەین، ئەوا لەگەڵ پەکەکە قسە دەکەین"!\nکاک خالید ئاماژە بەوە دەدات کە پژاک شەرعیەتی نییە و لەم بارەیەوە دەڵێت "لە ڕوانگەی ئێمەوە پژاک لقێکی پەکەکەیە".\nبەر لەوەی کاک خالید بە "بڕیار"ێکی مەلا عەبدوڵای حەسەنزادە بکرێتە سکرتێر دەیگوت (پژاک واقعیەتێکە و بوونی هەیە ، پژاک شەرعیەت لە ئەندامانی خۆی وەردەگرێت و مافی هیچ کەسێک نییە شەرعیەتی بۆ دیاری بکات) . کەچی ئێستا کاک خالید بەو هەڵوێستانەی نیشان دەدات ئیرادەیەکی لە خۆی نییە و شەرعیەتیش لە پژاک وەردەگرێتەوە!!!\nبەشی دووەم: www.emrro.com/lediwanekeykakx2.htm\nبەشی یەکەم: www.emrro.com/lediwanekeykakx1.htm


📊 بەرپرسی میحوەری داقووق: لە ماوەی چوار مانگدا 178 داعشمان کوشتووە ئامار و ڕاپەرسی\n📅 کاتوو تۆمارکەردەی May 15 2017 12:39PM\n👁 ئی بابەتە 10,918 جارێ وینیان\nلێپرسراوی ئۆپەراسیۆنی هێزەکانی 70 و بەرپرسی میحوەر [ زیاتەر... 👁] ✖ ✖ ✖ 0 0 ✔ 93% ✍ هـ.ب. 15-5-2017 12:39:59\n📝 پارێزگارە عەرەبەکەی کەرکوک، قایمقامە کوردەکەی داقوق لادەبات بەڵگەنامێ\n📅 کاتوو تۆمارکەردەی Jul 5 2018 4:29PM\n👁 ئی بابەتە 2,510 جارێ وینیان\n04-07-2018 [ زیاتەر... 👁] ✖ ✖ 0 1 ✔ 91% ✍ هـ.ب. 5-7-2018 16:29:43\n👫 تەیب حەمید ئەحمد داقوقی ژیونامە\n📅 کاتوو تۆمارکەردەی Feb 19 2010 9:13AM\nساڵ و شوێنی لەدایک بوون/.............؟؟؟.داقوق بڕ [ زیاتەر... 👁] ✖ ✖ 0 0 ✔ 66% ✍ هـ.ب. 19-2-2010 9:13:19\n🏰 داقوق یاگەکێ\n📅 کاتوو تۆمارکەردەی Jun 17 2010 11:57AM\n👁 ئی بابەتە 7,650 جارێ وینیان\nبەدووری 44کم دەکەوێتە باشووری شاری کەرکوک و دانیشت [ زیاتەر... 👁] ✖ ✖ 0 0 ✔ 94% ✍ هـ.ب. 17-6-2010 11:57:53\n📕 داقوق في التاريخ پەڕتووکیانە\n2004 [ زیاتەر... 👁] ✖ ✖ ✖ 0 1 ✔ 62% ✍ ب.ج. 31-3-2014 0:40:07\n🔤 داقۆق وچێ و دەستەواچە\n📅 کاتوو تۆمارکەردەی Feb 18 2019 11:58PM\n👁 ئی بابەتە 835 جارێ وینیان\nخوترەگ، خوتەک، داقۆق، کوتکی دارین، مەردان، مەرکوو [ زیاتەر... 👁] ✖ ✖ ✖ 0 1 ✔ 68% ✍ ز.س. 18-2-2019 23:58:35\n👫 زانیار داقوقی ژیونامە\n📅 کاتوو تۆمارکەردەی Mar 24 2011 7:39PM\n👁 ئی بابەتە 4,880 جارێ وینیان\n... [ زیاتەر... 👁] ✖ ✖ 0 0 ✖ 54% ✍ هـ.ب. 24-3-2011 19:39:34\n📊 زیاتر لە 500 ماڵی کورد لە گوندەکانی دەوروبەری داقوق کۆچیان کردووە ئامار و ڕاپەرسی\n📅 کاتوو تۆمارکەردەی Jul 29 2019 11:23AM\n👁 ئی بابەتە 1,294 جارێ وینیان\nرەمەزان مەجید، کەسایەتی ئەنجومەنی دێی ئەنگیجە لەلێ [ زیاتەر... 👁] ✖ ✖ 0 2 ✔ 91% ✍ ج.ع.ئـ. 29-7-2019 11:23:23\n📅 کاتوو تۆمارکەردەی Sep 13 2018 1:29PM\nدکتۆر جەبار قادر ئەم ئامارانەی لێرەدا ئاماژەیان [ زیاتەر... 👁] ✖ ✖ ✖ 0 0 ✔ 70% ✍ هـ.ب. 13-9-2018 13:29:38\n📅 کاتوو تۆمارکەردەی Sep 24 2015 10:18PM\n👁 ئی بابەتە 10,192 جارێ وینیان\nلەداقوق، کە سنوریان لەگەڵ تیرۆریستانی (داعش)ە، چال [ زیاتەر... 👁] ✖ ✖ 0 0 ✔ 80% ✍ س.ئـ. 24-9-2015 22:18:15\n| کاتوو وەشکەردەیو لاپەڕەی: 9,578 چرکە!